**31**

Kha Gilote’ Sawltakte

**(511)**

**m**

**uhtheih** leh muhtheih loh leitungte kizopna ahi-a, Pasian vantung mite nasepna leh khagilote’ nasepna ahi zongin mihing tangthu bup ah khen theihloh zahin Lai Siangtho sungah teltak in na kilak hi. Khagilote om ahih lam ki um nuam nawn lo a, “gupna luah nading mite kem dingun, sawltak nasem” (Heb. 1:14) vantung misiangthote bang misisate’ khaa hi a ci nuam tampi om ta hi. Lai Siangtho in vantung mite om a hih thu a gen hi.Ahoih leh akisia vangtungmite ahi uh-a, misite’ khaa hi cih a genna om lo hi.

 Mihing akibawl ma-in vantung mite om khin hi. Leitung bulpi a kingak lai-in “zingsang aksite in la sakhawm uh a, Pasian tate lungdam-in awng uh hi” ci hi. Job 38:7. Mihing hong puuk khit ciangin nuntakna singkung vil dingin vantung mite kisawl hi. Tua pen mihingte asi a om ma uh a hi hi. Vantung mite pen apianlim pek un mihingte sangin a lian zaw-a kibawl hi uh a, laphuakpa in mihingte “vantung mite sanga niam zaw deuh-in na bawl hi” mah na ci hi. Late 8:5.

 Lai Siangtho sungah vantung mite tamna, a vangliatna leh a minthannnate uh, leh vantunga teengte thu, Pasian’ Kumpina tawh kisai ama sepnate, eite hotkhiat nadinga a nasepnate uh, hong gen zo hi. “Topa in a tokhom van ah koih a, Ama gam in a vekpi huam hi” a na ci hi. Kamsangpa in “Topa tokhom kiim ah vangtungmi tampi’ aw ka za hi” zong na ci hi. “Vantung mi a thahat pha deuhte in” kumpite’ Kumpipa inn dei sung vil uh hi **(512)** ci hi. “Ama nasemte in Ama deih bang bang seem uh hi”. “Ama thu ngai uh hi”, Late 103:19-21; Mang. 5:11. Daniel in “Tul sawm mun tulsawmte leh a tul tul te” Dan. 7:10; in vantung sawltak na seem in om mu hi. Sawltak Paul in zong, “Akisim zo lo vantungmi tampi “, Heb. 12:22. ci hi. Pasian sawltakte ahih mah bangun amaute a paikhiat uh ciangin “Khuaphelep a bang uh hi”, Ezek. 1:14, taang zia zua-in leeng zau zau uh hi. A kiliansak Assyriate kumpi Sennacherib in Israelte susia dingin, Pasian kosia in hong pai-a, hong nawk “ zan in Topa vantung mi khat pusuak-in Assyriate Giahphual va vaat a, mi 185,000 a va that hi.” Tua laitak ah “agalhaang thahat teng, abu makai teng uh” a si hi. “Tua ciangin Sennacherib maizumsa-in a gam ah a ciah kik hi.” 2 Kumpite 19:35; 2 Khangthangthu 32:21.

 Vantung mite pen migitna thu puak dingin Pasian mite kiangah kisawl zel hi. Abraham kiang ah thupha khaam dingin a ki sawl hi. Sodom kongkhakpi ah midik Lot in dan a thuak loh nadingin a honkhia dingin kisawl hi. Sehnel gama gilkial lungkhama a sih dektak laitakin Elijah kiangh kisawl hi. A galte in khuaneu khat ah Elisha kiim-uum a a kalhcip laitakun tua khua kiimkot ah sakol leengte leh sakol meikuangte kualkhum sak hi. Lawki kumpipa khat zum sunga Pasian pilna angeet laitak leh humpinelkai kua sunga akikhiat laitak in Daniel kiangah vantungmite ki sawl hi. Herod thong kaw-hawm mial sunga si dinga akikhum lai-in Peter kiangah vantungmi a kisawl hi. Philippi-a thongkiate kiang khawng, Paul leh a lawmte tuipi tunga a tuahsiat lai khawngun vantung mite va pai uh hi. Kornilius in Lungdamna Thu saang dinga a lungsim a honsak ding, Peter in hotkhiatna thu lawkite tunga a thehkhiat ding laite in siangtho vantung mite hong kisawl a, a khang khangin Pasian mite adingin na a seem uh hi.

 Khrist nungzuite khempeuh a cing dingin vantung mite ki seh hi. Tua thu pen **(513)** Satan mah mah in zong thei a, “Job in Pasian hong mawk zah tak ahi hiam? Amah leh a innkuan leh a neihsate khempeuh na hutna-in a kimkotah dai kai hilo nahi hiam? “ a ci hi. Jop 1:9,10. Pasian in A mite keem-a a sawl sawltakte thu laphuakpa inzong la-in a sa hi, “Amah a zahtakte’ kim-ah Topa’ vantungmi in giahphual sat a, amaute honkhia hi.” Late 34:7, ci hi. Honpa in zong Amah a umte thu a genna ah, “Note in hih naupangte khat peuhmah na simmawh lohna dingun ka kikeem un. Bang hang hiam na cih uh leh, amau’ vantung mihingte in, vantungah a om ka Pa’ maitang amu niloh uh hi. “ Matt. 18:10 a ci hi. Pasian mite cing dinga kiteel vantung mite in Ama maitang va mu den uh ahi hi.

 Tua bangin tawlnga lo-a vantung mite kepna tawh Pasian mite in ihmu lo-a om khuamial ukpa’ kheemna leh agilo khaate’ galdo na pan suakta thei uh hi. Kisam lo hi leh vilsak lo ding hi. Gilopa sawltakte in khauh tak-in nawk nawk ding uh a hih ciangin Ama mite thupha leh hehpihna tawh keem ding cih Pasian in kamciam hi. Tua agilo sawltakte pen tam mah mah uh a, lungsim khauh leh kuhkal tuah in mi bawlsia uh ahih man-in kiginglo awlmawhlo-a om tawh kisuakta zo lo ding hi.

 Khaa gilote zong akibawlcil-in tu-a Pasian sawltak asiangtho vantung mite bang mah in mawh baanglo, akizakim, avanglian, aminthang ve ahi uh hi. Ahih hangin mawhna tawh hong puuk uh a, amaute kipawlhon-in Pasian langpang ding leh mihingte kisiat nading hong hanciam uh hi. Satan tawh tualgal bawl-in kikop uh ahih manin amah tawh van pan kinawhkhia khawm uh hi. Kum tampi sung Satan tawh kop in Pasian langdo in na seem uh hi. Lai Siangtho in eite kiangah amaute omzia, a gam uk dan uh, akikopzia uh, apilna uh, a khelpilna dan uh, leh mite nopsakna leh galmuannate a suksiat nopzia uh hong hilh hi.

 Lai Siangtho Lui Tangthu in tua gilo-sawltakte thu ong kidawk sak zel hi. Ahih hangin Khrist leitunga hong nuntak sungin tua a gilo khate’ nasepna uang pen hi cih zong hong dawk hi. Mihingte hotkhiat nading vaihawmna tawh Khrist leitungah a hong om lai tak in, Satan in leitung uk cip ding a hanciam hi. Amah in Palestin gam teng lobuang leitung buppi mun **(514)** citeng ah milim biakna khawng na phut kawi kawi khin hi. Mawhzolpa tunga aki-ap khinlo zek gam khatah Khrist in vantung khuavaak mite tunga puak dingin a hong pai hi. Hi laitak ah tungnungpenna kituh vangliatna nih ong om hi. Zeisuh in itna tawh a khut hong vaan a, Ama kiang ah maisakna leh galmuan-nopna ngah dingin hong sam hi. Khuamial ukte in amau ut bang un a ukna aneih zawh loh lam uh kimu uh a, Khrist nasepna hong picing leh amau ukna bei hiau ding cih zong amu uh hi. Satan zong akikhihcip humpinelkai lunghaam bangin heh a, mite pumpi leh khaa susia dingin ama vangliatna a zangh hi.

 Mihing dawilut cih pen Lai Siangtho Thak sungah teltakin kigen hi. Tua banga a bawlsiat mite pumpi cinatna a thuak bek hi lo uh hi. Khrist in tua bang mite teltakin thei a, a tel et ciangin kha gilote lut hi ci-in mukhia pah hi.

 Gadara-a dawilut adamsakna ah Khrist vangliatna leh migitna hi taleh, dawite a phazah leh a vangliatna uh leh a gitloh nasepna, a kithasaanna te uh Lai Siangtho in gen hi. Tua dawi gilote lutna mi kep zawh-in om loin kikhuuk gawp, cilphuan bua gawp-in lunghaam-in kiko vua vua den hi. Amah mah kigimbawl-in a nehkha mi om leh zong lauhuai hi. Tua a pumpi liamna asisan luannate, lungmawka-gamta khawng khuamial kumpipa in muhnopsa-in a lungkim mai hi. Tua dawilutpa in, “Ka min Legian hi, tampi tak hi ung” ci hi. Mk. 5:9. Rome galkapte sung ah legion khat a kicih ciangin galkap tul thum pan tul nga bang pha thei uh hi. Satan galkapte zong alom lom-in kipawl uh a, tua lom khat pen Legion khat sangin tawm zaw lo hi.

 Zeisu sawlna tawh tua khaa gilote tua mipa sung pan taikhia uh hi. Khagilote in a nusiat khit uh ciangin tua pa daai tak-in Honpa khe kiang ah tu hi. Migi-in pilvaang-a thu dik mah mah hi. Ahih hangin vok honkhat tuipi sunga atuak mang sak dingin phalna dawite ki pia hi. **(515)** Gadara-a teengte in hih supna pen Pasianthupha angahnauh sangin lianzaw sa-in cidamsak Zeisu pen a kiang pan-un a paikhia dingin angen uh hi. Tua bang pian vive-in Satan in piang sak nuam hi. Tua supna pen Zeisu ngawh-in ahuaiham mi patau sak uh a, Ama thu a kingaihloh theih nadingin dal pah lian uh hi. Satan in Khristiante pen supna piangsakte hi ci-in a ngawh den mah a hi hi. Kamsiatna, leh thuaksiatna tuam tuamte atun ciang in zong apiangsak pen angawh sang sik in Khristiante a lehngawh lai hi.

 Ahih hangin Khrist vaihawmnate bel kidal zo lo hi. Tua khaa gilote in vokte a suksiat ding pen bel a kiphal mah ahi hi. Bang hang hiam cih leh Jews te in tua a siangtho lo ganhingte khawi-a sum ngah ding a hanciam se se uh a taai na a hi hi. Khrist in dalsak lai zaw hi kei leh a vok bek zong hi loin a vokcingte leh a vokneite nangawn asikhin ding uh ahi hi. Sihna pan a kisiit laiteina zong Ama vangliatna bekmah in adal thei hi zaw lai a, amaute hotkhiat nadingin hehpih a migi taka kithasaan kul lai zaw deep hi. Hih thu apiansakna ah a deihna dang khat om lai hi. Nungzuite in Satan’ khaa gilote mihing sunga a lut theih mah bangin ganhing sungah zong lut thei ahihna a theih ding uh deihna a hi hi. Honpa in Ama nungzuite in galpa nasep zia a tel theih uh a a kibingphuut khakna mun uh hong om ciangin ama ngimna in a kheemzawh loh nading adeihna ahi hi. Tua baan ah, Ama vangliatna in Satan hencipte khahkhia thei ahihna zong tua kuam-a mite in mu le-uh a deihna a hi hi. Zeisu a paikhiat khit hangin a nungah mite a suahtak theih na lam dang pen kikum uh a, thupha bawlpa migitna pen gen bel-in anei lai uh hi.

 Tua bang pian thupiang Lai Siangtho-a ki gen gen tampi om lai hi. Syro-Phenicia nupinu’ tanu dawi in a bawlsiat khat zong Zeisu in a kam tawh tua dawi a hawlkhiatsak khat om hi. Mk. 7:26-30. “Dawilut mittaw-a a pautheilo khat mah” Matt. 12:22, tua leh “a pau theilo khaa in meikhuk khawng tui sung khawngh puuk saka a suksiat” khangno khat, Mk. 9:17-27. Dawi lut dang khat mah, “dawi nin in a nuai gawp” a, Lk. 4:33-38. Kaperanaum khua kikhopna ah mipi buaisak hi. Tua teng a migi Honpa in A damsak hi. Tua banga **(516)** a bawlna khempeuh phial ah Khrist in dawi pen pilna neilo bangin hopih-a, mi a bawlsia nawn lo dingin a sawl zel hi. Kapernaum khua-ah biakna pia-a om mite khempeuh in Ama vangliatna “Mi khempeuh in lamdangsa uh a, ‘Hih thu in bang thu ahi hiam? vangliatna tawh, kihhuai dawite thu a piak ciangin amau a pai khia uh hi,’ “ a kici uh hi. Lk. 4:36.

 Tua dawi lutte a tam pen in cina thuaksiate ahi zel uh hi. Pawlkhatte dawilut ahih lam akithei nai lo pawl zong om hi. Mihing neih ngei loh thu ahih manin deih pong mawkna tawh Satan huzaap a na saang zong pawl khat om hi. Tua bangte pawl pen dawite tawh kido kha lo uh hi. Tuate lak ah dawi ai-siam pawl zong om hi,—Simon Magus cihte, Elymas mitphial lakpa te pawl, Paul leh Silas te Philipi khua dong a zui numeinu te pawl a hi uh hi.

 Khaa gilote thuzawhna lakah, Lai Siangtho lopi-in dawi om lo hi ci-a nial het pawlte din mun sangin alauhuai zaw om lo hi. Amau omzia ih theitello in ih phawk khak loh sung mah in gamlapi na mai nawt khin uh hi. Ami pum neii pen in ama pilna, ama lungsim zanga gamta niloh akisak khak sungin tua khaa gilote geelna bangbanga paipai a na hi zaw kha thei hi. Tua man mah-in hun bei nading naita a Satan in zuaukheemna leh suksiatna dingin a vangliatna zat theih tawp-in a zangh hi. Mun khempeuh ah amah omlo ci-a upna pen mite lak ah a theh kawi kawi hi. Ama omzia maan pen bel iim-in, a sepdan khawng a selsim den mah a ngeina a hi hi.

 Eite in ama vaihawmna I theih pih khak ding alau zah-in khemdan siampenpa-in launa dang neilo hi. A meel seel-a a ngimna tak a picin theih zawk nadingin khembawlnate a sep ciangin amah leh amah a nuihsat huai lel banga kibawl na sanga a deih a lungkim zawk omlo hi. Amah in nuihzak huai, kihtaak huai dan-a a meel seelsim pen nop sa a, a piangsual—a lang mihing alang ganhing cih bang khawngin kibawl hen la mipil migina-a kiseh pawlkhatte bangin ama min ciamnuih bawlna, nuihzak bawlna-in zang leh zaknop a sa hi.

 Tua pen amah in a mai a tuamna nam khat a hi hi. Mi a suksiat zawh nading **(517)** in mite in, “Hi bang peuh mah om thei mawk ding hiam?” khawng ci leh a thusim pen hum zo zaw hi. Lai Siangtho genna pawl khat a kitel mah mah lel munte a thukawng heii thei leh biakna taangpi in sang thei zaw a, a nasep picing thei zaw hi. Tua bangin Satan in mihing lungsim uk thei a, amau phawk loh kal in a thuzawh gige na hi kha thei zel cih Pasian inetteh ding tampi hong pia hi. Ama gitloh mi khelbawlnate, a simtham galdonate I mai ah kimu-in a hong nawk gawp loh nadinga kigalginna I suak sak ding hi.

 Eite in ih buk nading leh suahtak nading in a vanglian zaw ih Topa muta hi kei le hang Satan leh apawlte vaangpi leh mi’ etsatna in hong patau sak lua ding hi. Migilote in ei nuntakna leh ih neihsate hong lawk loh nadingin ih innte tawhbu leh kongkalhnate tawh limtak-in ih kalh thei hi. Ahih hangin a gilo vantung mite in eite hong nawk theih nading uh a zong den uh hi a, ei leh ei ki huu zo lo ihih lam pen ih phawk khol kei thei zel hi. Phal kha hi le hang ih lungsimte lakhia-in ih pumpi hong su lawi gawp-in ih neihsa leh ih nuntakna khawng te bawlzan gawp ding uh hi. Amau in tua buaina leh kisiatna te amuh uh ciang bek-in a lungdam thei uh hi. Pasian cihna nial in Satan mawh zolna mang ding in Pasian nusiatte din mun ding a lau huai mah mah hi. Ahih hangin Khrisit nungzuite pen Ama kepna sungah lungmuang hi. Vantung pan-in ahat phadiak vantung mite amaute keem dingin a kisawl hi. Pasian in A mite a cin’ sakna agilopa in nawklet zo lo hi.

32

Satan’ Thaangkamte

**(518**)

**K**

**hrist** leh Satan kidona tu in kum 6000 dek tak bang pai khinta a, a sawt loin bei ta ding hi. Tua ahih ciangin mite ading deihsakna tawh Khrist nasepte susia dingin a hanciamna a zah nih-in khan to a, khaate a mat nadingin, gilopa in thaangte a kam kawi kawi hi. Ama deihnapi pen in Lungdamna Thu Palai sep khawl-a mawhsutna a bei dongin mite ki sik kik se loin khuamial sungah len cip thei leh a ut pha pen a hi hi.

 Ama vangliatnate dalna tuam om khollo a, pawlpi leh leitung in kikhelna mel neise loin a om hit hiat uh ciangin Satan bel lung muang mah mah hi. Bang hang hiam cih leh ama matsa khaa te in, “Gupna ka ngah nadingin bang ka bawl ding hiam?” ci-a a dot uh ciangin tua mun ah dingg-in Khrist vang leh ama vang tawi khai-in Kha Siangtho huzaapna talsik-in na dal tan hi.

 Pasian vantung mite Topa mai-ah thuko dingin a hong ki laak ciangin amaute lak ah Satan zong hong kihel hi, ci-in Lai Siangthoin gen ngei hi. Job 1:6. Tua bangin ava ki hel ciangin Pasian bia nuam hi loin midikte a bawlsiat nop luat zawk man a hi zaw hi. Tua bang pian ngiimna mah tawh mite in Pasian bia dingin hong ki khop uh ciangin zong hong kihel zel uh hi. Eite muh loh-in simtham-in biakna pia mite lungsim a uk theih nadingin nakpi-in a hanciam hi. Galsiam galkapmang te in gal do nading a hun a tun’ ma-in geel sa-in a koih bangun a nasep ding geelsa-in a koih zel hi. Pasian thu puapa in Lai Siangtho munte zong khia in mite tunga a hilh ding ciamtehna a bawl ciangin na et pih gige zel hi. Ama siam theih zah-in tua thuhilhna in **(519)** mite a lawn loh theih nadingin a hun a mun na uk a, a na nawng kaai sak zel hi. Tua a ki hilh thu a zak ding a kitaangsam pen pen mi khat peuh mun dang khat-a a kihel loh a pha mawh het ding thu khat peuh na om sak a, tua mun panin kisam khia sak helse-in tua thu zakha lo dingin a bawl hi. Tua thu za leh nuntakna a ngah zo ding mi hoih ahih manin a tua cih loh nadingin a hih theihzah-in a na dal hi.

 Khaa lam khua mialna in mite tuamcip ahih manin Topa naseemte lungkham mah mah uh ahih zong Satan in a mu gige hi. Amaute thungetna kammalte zong za gige hi. Awlmawh meel neih lohna, thoptatna, thadahnate a bei khiat nadinga Pasian hehpihna leh vanglian a ngette uh zong a ngai gige hi. Tua ciangin tha nuam takin hong seem to pah zel hi. Mite zol-in, uisan na, leh a dang zongsatna khat peuh tawh a lungsim te uh mawl sak phot-a, zak leh theih ding akisam mah mah thute thei lo sak hi.

 Lai Siangtho sim leh thunget a awlmawh lote ki thuzawh baih hi cih pen Satan in tel mah mah hi. Tua ahih manin ahi thei zah-in lampi zongin mite lungsim manlah sak hi. Mi pawlkhatte in mi hoih hi’ng kici nuam napi uh in, thumaan om bang zui lel peuh ning ci loin, a kilempih loh khat peuh’ mawhna leh a upkhialhna zong niloh thei uh hi. Tua bang mite pen Satan khut zat a hi hi. Sanggam te a mawhna a zong den mi tampi om uh hi**.** Pasian leh anung zuite in na a sep ciangin tua Satan khutzat mite zong na mot omlo zel uh hi. Ama naseemte in Amah bia uh hi. Thumaan zuite aki muhkhhialh nadingin a kammalte leh gamtatnate a maan lopi in gensiat sak uh hi. Khrist adinga naseem kuhkal pen pen te bang mi khempa peuh, mi’ kheemsa peuh ci in gen sia uh hi. Mi gina leh mi thupi te mah zong a leh lam lam-in heek uh hi. Thu theikhin nai ngaplopite a gensia uh hi. A siangtho a dikte nangawn misia mi kheem theite, ci-in a ngaihsut theih zah-un a gensia uh hi.

 Ahih hangin kuamah taksan se kul lo hi. Amau in kua’ mi hi a kua’ nungzui hiam, kua’ na seem uh hiam cih pen kithei thei lel hi. “Amaute gah en le’uh teh, amau lungsim na thei ding uh hi.” Matt. 7:16. Amau nasep in sihna gunei, mi gensia Satan omzia mah zui-in “ih u ih naute, I Pasian mai-ah sun tawh zan tawh a mawhsak” **(520)** mah bang lian uh ahi hi. Mang. 12:10.

 Mi khem lianpa in khaate siah nading lampialna a nam nam-in a nei hi. A suksiat nop mite’ duh leh deih theih theih ding na khat pepeuh lampial nadingin siahna in koih khol gige hi. Pawlpi sung ah acitak lohna, khalauna leh uplahnate a piangsak pianthak lohnate a guang hi. Pasian nasepna tawh kizui in khantoh ding leh manawt ding alunggulhte khaktan a sawm hi. Khristian zong hi mah sam napi, Pasian a um tak zolo mitampi in, asan dingin thumaan pawlkhat hoih asak uh hangin, upna maanlote Lai Siangtho hilh upna zah mah-in guang khawm thei lai hi.

 Mite in bang bang um taleh bang phamawh hiam cih dinmun pen Satan’ mi kheemna hoih pen a hi hi. Amah in thumaan pen deih takpina tawh ana kisan’ ciangin a saang mi in sianthona ngah lawh ahih ciangin tua thumaan pen a taksalo, a huut akhial Lungdamna thu dang khat a suah sak theih nadingin bawl hi. A kipatcil pan phet-in Pasian nasemte in zuauthu hilh siate langdo-in nial uh hi. Tua zuauthu hilhna pen migilo hi bekmawk loin khialhna lam vive pantah hi a, mite’ maibing sak a hi uh hi. Pasian thumaan a heii te Elijah, Jeremiah, leh Paulte in khauhtak leh dual lo takin langdo-in nial uh hi. Thumaan len misiangthote leh upna maan a thupi sim lo mite aki hua mah mah uh hi.

 Lai Siangtho khiatna aki leh lak-a, phuahtawm peuh in a ki hilhna te, Khristian lak ah upna kaa zia zua a ki-tukalhte pen mite buaisak-in thumaan atel theih loh nading uh a galpa nasepna ahi hi. Tua banga Khristian sung ve ve pawlpi kilem lo-a ki phelkhapna a piangsak thu in Lai Siangtho amau deih bang taka kaai a, a saan’nate hang uh a hi pah hi. Amau deihna bul akipsak nading bek in hanciamin a sim man uh ahi zaw hi.

 Upna maanlo leh Khristian gamtat maan ahi lo khat peuh zuihnop man in pawl khat te in **(521)** Lai Siangtho sung mah hinapi atung anuai tawh kizom lopi-in ama deihna tawh kituak aneu khat sung bek peuh lakhia lian-in zangh thei uh hi. Tua bangte abaan sim lai le uh a thubulpi deihna kitelkhia pah lel dinga, amau cih tawh a ki-lehbulh khiatna nei peuh na hi thei zaw sop ding hi. Gulpi thukawi pilna mah zui-in, akisai lopi-in amau pumpi deihna tawh a kilem thei dingin a zom mawk uh a hi lel hi. Tua bangin mi tampi in Pasian kammal lumlet uh hi. Kim khate ta leu leu in amitkhaa uh-a a muhna bangun limlahna tawh kigen Lai Siangtho munte amau upkhialhna zui-in akhiatna la uh a, Lai Siangtho teci pangsak bangin kinei in amau deih banga akhiat uh tawh akhel avet in Lai Siangtho sung thuhilhnate genkhia se uh hi.

 Bang hun bang hun hi taleh thungetna leh kiniamkhiatna lungsim leh zuihnopna lungsim tawh Lai Siangtho akisim loh ciangin a kitel pen pen munte leh a gennop pen pen munte na ngawn ahaksa pen pen mun te bang mah suak-in a khiatna maan pan in kiheiikhia kha pah pah hi. Papal makaite in Lai Siangtho munte alom no no in amau deihna tawh kituak dingin teelkhia uh a, amau vaihawmna a huh theih dingin zangh uh hi. Tua hangin mite in amau thu-in Lai Siangtho sim-a, a khiatna a theih na ding uh hamphatna a taan lawh uh hi. A tatak in cile hang Lai Siangtho buppi mite kiang ah pia-in a om bangin a simtek ding uh a hi zaw hi. Tua hi leh deih kaihna tawh Lai Siangtho hilh sawnna cihte om selo dinga, amau leh amau in sim in, a telna bang bang uh amau adingin hoih zaw mah mah ding hi.

 Lai Siangtho pen Piangsakpa’ deihna athei nuam mi khempeuh adingin lamhilh-a zat dinga hong ki pia ahi hi. Pasian in a kician mah mah hilhkholhnate mihingte tung ah hong pia hi. Vantung mite leh Khrist mah mah in Danielte, Johnte tungah mailam thu piang dingte a theih theih nadingun na hilh hi. Eite hotkhiat nadinga akul munte theih zawh loh-dingin na koihlo hi. Tua thute in thumaan deih taktaka azong mite buai nading leh lamkhialh nading na lak zenzenlo hi. Topa in Habakkuk tung ah, “Nang ka hong muhsak thukhem peuh, a sim nop mahmah dingin,….taai kawm na ngawn-a sim theih dingin bawl in” na ci hi. Hab. 2:2. Pasian kammal te pen lungsim tak leh thungetna tawh a ki sim leh a kitel mah mah dinga kigelh a hi hi. Thumaan deih takpi khempeuh in thumaan mu ding uh hi. **(522**) “Thuman mite’ tungah khuavak hong taanga” hi. Late 97:11. A kiseel van manpha zon bangin thuman azong lo pawlpi peuhmah in siangthona ah a ma uh sot zo lo ding uh hi.

 Suahtak nopna leh zaleen’na paulap in galpa thangzak mulo ding in mite mit-taw sak in a khemna tawh Satan in ama deihna ah atun zel hi. Mihing’ geeltawm thusuak tawh “Ka suakta uh hi,” acih nateng pen uh galpa lawhcinna ahi zaw hi.

 Mi tampite adingin pilna tawh nate telkan in zonkhiat theihna pen sam-siatna a suak hi. Pasian in leitung ah pilna siamnate a kimuhkhiat nadingin khuavak tampi piak dingin thu a pia hi. Ahh hangin lungsim pilna saang pen nangawn Pasianthu tawh a kimakaih kei leh amau muhkhiat thute leh Pasian lahkhiat thute kitukalhsa in abuai lel ding uh hi.

 Mihing muhkhiat pilnate pen, leitung nate ah hi ta leh, khaa lam thute ah hi ta leh, a them neng bek hi a kicingtaak hi nailo hi. Tua ahih manin amau muhna pawl khat pen Lai Siangtho genna tawh kilem thei lo tampi om hi. Mi tampi in mipilte muhkhiatte “pilna a kici khem” thute pom bel in nei uh hi. Tua tawh Pasian kammalte sittel zaw sop uh hi. 1 Tim. 6:20. Piangsakpa leh A nasepnate pen mihing’ lahtel theih dingin aki muhpih zo nawnlo tampi a om lai hi. A muhpih banloh uh thute pen amuhtheih nate omzia thukhun te tawh alah tel theih loh uh ciangin, Lai Siangtho pen muan theih ding hi lo hi cih sak zen zen uh hi. Tua banga Lai Siangtho Lui leh Thak thu amuang zolo mite hong kalsuanto lai uh a, mongnei lo Vangliatna nei Pasian om lo hi dingin hong um to leu leu uh hi. A kipiangsak nate in mong neilo vaang a nei zaw dingin seh uh hi. Tua caingin, amau aleenkip ding thuman sikkawipi pen khah suah uh ahih manin uplahna suangpi tawh a kitat tat lel dingin tua bang mite ki nusia ta hi.

 Tua bangin Dawi khemna tawh mi tampi lamkhial uh hi. Mihingte in amaute a piangsakpa sangin pil zawk ding hanciam uh a, mihing ngaihsut pilna bek tawh khang tawntunga kitelsiang ngeilo ding thute zon khiat a sawm uh hi. Pasian in Amah leh A thu hong theihsak nopna ciang lel mah theih tel sawm hi le uh Jehovah vangliatna, minthanna, lamdannate thei in amaute neuna leh bang mah tham ahih lohna te uh mu ding uh a, amaute leh atate uh adinga kilak nate hangin **(523)** lungkim zaw ding uh hi.

 Pasian in eite tung lahkhiat ding a sawm loh, ahong lahkhiat ngei lohpite theih khiat teitei sawm-a zon tei teina pen Satan mi khemna ah a picin’ theihna khat mah ahi hi. Tua bang linlian hang mah in Lucifer in a van dinmun a taan ahi hi. Amah in Pasian thusim teng atheihpihloh manin lungkim zolo hi. Amah akipia dinmun sang mahmah muna asep ding akilak pen hawmthawh in awlmawhlo, donlo zaw mawk hi. Vantung mite hansuah a, ama lungkim loh banga lungkim lo teng tawh puukna hong piang sak hi. Tu in amah in tua lungsim mah mite lungsim-a a guan zawh nadingin thun a, Pasian hong sawlnate awlmawh lo dingin a makaih hi.

 Lai Siangtho thumaan ahi bang taka saang nuam lo mite in lungsim a hai sak thei lel phuahtawm tangthute, zon beh beh ding uh hi. Khaa lam thu ah ei leh ei ki ukna, kiniamkhiatnate akiam ciangin amau lungdamna hi sem sem hi. Tua bang mi in amau ci le sa deihna asep theih nadingun apilnate uh a niamkhiat uh hi. Amau leh amau pil kisa lua uh ahih manin Pasian makaih-a Lai Siangtho simding leh nakpi thungen-a kisik kikna lungsim khawng kul sa lo uh hi. Tua ahih manin khemna dal nading a nei lo uh a suak uh hi. Satan in tua bang lungsimte’ ut-te na pia zel a, siing kuang leh ai-kuang khek bangin, thumaan mun ah khemna a na koih sak zel hi. Tua bang mah-in papacy in avangliatna mite tung ah zangh hi. Thumaan ah singlamteh om ahih man-in pua nuam lo uh hi. Singlamteh pelh nading lampite mah hong tawh to leu leu uh hi. Tua bangin a nuam bek leh ngeina bang bek in mang-a Pasian thu a awlmawh lote in leitungte tawh kilamdanna nei lo ding uh hi. Biakna thumaan pana lampialte ci-a mawhsakna a thuak dingin kinusia ding hi. Thumaan nial a sawm viu veu het te in lamkhialh theihna khempeuh ah zui pahzel ding hi. Khemna nam khat a en ngam lo khat in a dang saang veve mawk ding uh hi. Paul in tua bang mite a genna ah, “tua mite in gupna ngah nadingun ki-itna tawh kipawl thuman a sang kei uh hi. “ “Tua ahih ciangin amaute in thuman thutak um loin, gitlohna-ah a nuamsa mi khempeuh in thukhenna ngah na ding un, zuau thu um dingun, khemna in hahkata a sep theihna thu Pasian in a maute lakah a piangsak hi.” 2Thess. 2:10-12. Hih **(524)** kihilhna eite mai ah kikoih ahih ciangin I saan’ thu bangci thu hiam ci in I kidop ding hoih hi.

 Mi khempa’ lawhcin theihna te lak ah a thupi pen pen in sikha hopihte hilhna leh na lamdang bawlna te a hi hi. Mite upmawh loh hetna munte ah khuavak vantung mite bangin kibawl-in Satan in a ngeen na phah pah pah hi. Pasian thu nakpi thungetna tawh simle uh khuamial lak ah mite kinusia mawk lo dinga, amaute in upna maanlote thei tel pah ding uh hi. Ahih hangin thumaan nial uh ahih manin, khemna in a pum mat ding suak uh hi.

 A lauhuai lampialna dang khat om leu leu hi. Tua pen Khrist-ii Pasian hihna a nial upna a hihi. Hihleitunga mihing a hong om ma in Khris pen a om ngei nai lo hi ci uh hi. Hih upna pen Lai Siangtho ka um hi aci mite lak mah ah tampi a om hi. Ahih hangin amau upna pen Honpa in A Pa tawh a kipumkhat in, Pasian-hihna, leh atawntunga hihna, Amah mah in apulaaknate tawh kilehbulh mah mah hi. Hih bang hilhnate pen Lai Siangtho a lehlam ta-in saang ding I hil kei leh lungkim taka up theih mawk ding peuh mah hi lo hi. Tua in mite lungsim sung ah Honpathu neusim sak tuam mahmah tham loin Lai Siangtho zong Pasian hong piak ahihna pan niamkiat sak tuam peuh mah hi. Lauhuaina apiansak zah mah bangin zong nial hak hi. Mite in Khrist ahihna Lai Siangtho pan ahong nial khit uh ciangin i va kikuppih hangin zong phatuam zo nawn khol lo a, kiselnate in bun ta leh a lungsim uh sukha zo lo hi. “Leitung lungtang a nei mi in Pasian’ Kha Siangtho’ nate amang kei hi. Bang hang hiam na cih uh leh, tuate haina a sa uh a, tuate Kha Siangtho bek tawh kikhen tel thei ahih ciangin amah in a thei zo kei hi. “ 1 Kor. 2:14. Hih bang upna nei mi peuhmahin mite hotkhiat nadinga Pasian vaihawm na ahi Khrist nasepnate, ahi ding bangin saang kha theilo leh a mankha theilo uh ahi hi.

 Lungsim khel leh a lauhuai mah mah lampialna dang khat a om lai hi. Tua pen Satan in pumpi nei mimal hi lo hi cih upna ahi hi. Tua upna pen kizel baih mah mah hi. Lai Siangtho sunga amin akigengena pen mihingte lungsim gilo leh lunggulhnate limla a kigenna hi lel bek hi ci uh hi.

 Pulpit tampite panin taang zai takin akihilh thu ahi, mi khat asih ciangin ama ading **(525)** in Khrist nihveina a hong pai hi pah lel hi, cih thu tawh mite lungsim lampial pihna in van meii tawh ahong pai nading upna bei sak hi. Kum tampi sung Satan in, “En un, Amah inndeih sungah om hi” acih densa hi a, mi tampi in hih kheemna hangin gam mang uh hi.

 Leitung pilna in thungetna kisam lo hi ci in hilh hi. Mihing pilna mah in thungetna ahong dawn kik ding a om hi lo hi. Hong kidawng phial hi mah leh zong ngeina susia hi dinga, na lamdangpi khat hi ding hi. Na lamdang ahi lo dingpi khat hi thei mawk, cih pen a om-in om lo hi ci uh hi. Amau in, van leh lei na khempeuhte in ki ukna ngeina kip khat a zui hi uh a, Pasian mah mah in zong tua ngeina kip tawh kituak loin bang mah bawl lo hi ci uh hi. Pasian mah mah zong tua Ama bawlsa ngeinakipte in hencip in ukzaw a, Amah mah in a lehzuih bangin gen uh hi. Pasian thukhamin a Pasian nangawn a To-peng saklo bangin agen uhhi. Tua bang hilhnate pen Lai Siangtho tawh kilehbulh hi. Khrist leh nungzuite in nalamdangte bawl takpi mah hi lo uh ahi hiam? Honpa in leitung mihingte laka hong teen lai mah bangin tu mah mah-in zong nungta a, upna tawh thu ngetnate hong za in hong pia nuam den a hi hi. I pianlim in ei pianlim sanga gol zaw tawh akizom ih hi hi. Upna tawh thu I nget manin hong kipia thupha pawl khat pen ngen lo hi le hang a hong piak loh ding kim lai hi a, tua pen Pasian in eite adinga hong seh sak khat mah a hi hi.

 Khristian pawlpite lak ah upkhialhna tuam tuam leh lungsim mialsak thu tampi sim zawh loh in hong lut hi. Pasian kammal in akipsaksa gamgi suang phuh khat I khiin khiat ciangin a thaman bang teng in hong zui hiam cih pen kigen khin zo vet lo hi. Tua banga gamgi a botkhia ngam mite lak ah thumaan khat a nialna bek tawh a khawl thei mi tawm mah mah hi. Mi a tam zaw in thumaan khat khit ciangin khat pai khia zel ding a, thu um lo a bat dongun behlap lap ding uhhi.

 Theology lampialnate in mi tampi upna kip nei lo suak sak hi. Tua thute om zen zen lo hi leh Lai Siangtho a um thei ding mite ahi uh hi. Tua thu a saan’ khit uh ciangin Lai Siangtho hilh thutangna, migitna, thupha bawlnate saang thei nawn lo uh hi. Pasian kammal om bangin a saan’ ding nial sak zaw ta hi.

 Hih pen Satan in a nasep a zawh theih nadingin a ngimbulpi khat hi den hi. (**526**) Pasian muanna leh Ama thu muanna a suksiat zawh nading sangin a deih zawk bang mah om lo hi. Tua akhalau upna kip lo galkap honte mai ah Satan pen amakai lutangpi in dinga, ahih theih tawp suah-in mite ama dinmun bang a tun’ theih nadingun kheem in a makaih hi. Tua bangin uplahna pen kizepna puanhoih silh bangin nei ta zaw uh hi. Tu in mi tampi in Pasian kammal omte muanlahna tawh en uh a, A neipa zong tua bang mah-in muang zo lo uh hi. Bang hang hiam cih leh, Pasian thu in mawhna kawkkhia in mawh sak hi. Tua hilhna a saang nuamlo phot te in tua aana paikhia nuam uh hi. Lai Siangtho simna sabuai siangthote pana thu kigente a ngaih uh zong a Lai Siangtho leh a sermon pen amawh mat nop man uh a hi hi. Ahih ding bang hihlo uh ahih manin amau ki awnghonna leh a kidiksak nop manun thu umlomi asuah lawh hel mi tawm lo hi. Pawl khat leu leu pen a tha dah man uh leh a ki sak theih manun mi kiplo a suak uh hi. Zahtakna ngah thamcing dingin nakpi-a sepna leh kipiak zawhna kul ahih manin, amau ngimna ah a sangzaw pilna leh pahtawina a ngah nadingun Lai Siangtho gensia in a hun uh a zangh uh hi. Ciangtan nei mihing lungsim tam zat lua uh ahih manin Pasian pilna khuavak ngah lo uh a, zong thei tel theilo uh ahih manin a gensiat nading uh a zong zaw ta uh ahi uh hi. Mi tampi in thu um lo, thu khel, leh biakna nei lo-a om lel khawng thupina in hong la zaw ta mai uh hi. Mi hoih-a a kidawk hangun a lungsim nuaiphah pipen uh in kisaktheihna leh ki-pum-muanna a hi hi. Mi tampi mah in mite in lamdang asak ding thu khat peuh Lai Siangtho sung pan-in muhkhiat pen nop a sa uh hi. Pawl khatte in a kinial nop manun akhial lam ah pangin gensia phot uh hi. Amau in thangsiahpa thangkam sunga akitawl saan lel uh ahih lam akithei kei uh hi. Tua bangin a uplohnate uh a langtang in gen uh-a, a dinmun ding uh zop a sawm uh hi. Tua bang gamtatna in mi hoihlote tawh kipawl uh ahih manin Paradis kongpua ah amau leh amau kikalhnelh a suak uh hi.

 Pasian in A kammal Lai Siangtho sung ah Ama nunzia le gamtatna ateltak-in gen hi. Mihingte hotkhiatna thu tawh kisai thute zong kitel tak-in gen hi. Ahong kikhaam Kha Siangtho huhna tawh tha nuam taka a zong mi in tua thumaan ama adingin a tel thei ding a hi hi. Mite in a upna uh **(527)** a phuhna ding uh mun kip Pasian in apia hi.

 Ahih tei hangin aki-ciangtan mihing lungsim in aki-ciangtanlo-Pa ngimna leh vaihawmna pen kimtakin theih pih khin zo lo hi. Pasian pen mihingte zontawm muhtawm zawh theih hi lo hi. Tua ahih ciangin Ama thupi’na leh vangliatna aliah puandal pen zum mawh liang-a va leemkhia-a, teel siang zawh ding hanciam pen, asawm-in sawm kei zaw ni. Sawltakpa in, “Pasian’ hihna leh pilna leh siamna in bangzahin thuk hiam! A thukhennate kuamah in thei zolo hi! A paina lampi zui-in ih zon’ hangin ih mu zo kei hi! “ ci hi. Rom. 11:33. Eite theih pihna ciang pen Amah in eite hong kem a Ama hong huhna tawh ki gamtang in, mong neilo itna migitna leh vangliatna tawh hong don hi cih ciang bek a hi hi. Van-a ih Pa in nakhempeuh pilna leh thumaanna tawh uk hi. Eite in lungkim lo leh muang zolo peuh-in a om ding ih hikei hi. Zahtakna tawh ki ap-in amai ah ih kun lel ding ahih zaw hi. Amah in eite ading a hoih ding ciang, leh Ama hong vaihawm sakna teng hong thei sak ding hi. Tua baan teng pen vangliatna khempeuh len Khut leh Itna tawh kidim Lungtang neipa khutsung ah lung muang taka ih ap lel ding ahi hi.

 Pasian in ih upna ding ciang etsan hong pia ahihcingin uplah nadinga paulap theih khempeuh abei dong in hong khinkhiat sak se khollo kha ding hi. A um lah nuamte in paulap zong le uh na om zel ding hi. Pasian thumaan saan’ nading anial photte in ahong dal khempeuh a kinilkhiat-a uplah nading a om nawn het loh dong ngak niloh leh, tua mi in khuavak hong zuan ngeilo ding hi.

 Pasian muanlahna pen lungsim thaksuak mite pianzia ngeina hi a, Ama adingin muhdah huai hi. Ahih hangin Upna in Kha Siangtho guat hi a, tua pen ki puah leh a khang sem sem a hi hi. Lungsim khensatna leh kithasaan lo-in upna ah kuamah thahat thei lo hi. Pasian hong piak upna khoi nading tecite thudon loin, muanlahna idawksak ciangin uplahna pen amah leh amah thakhauh sem sem in, hong kip sem sem lel ding a hi hi.

 Ahih hangin Pasian in piak dinga hong khap Ama thuphate muanglaha akhalau mite pen Amah neu seh-a a zahtak lo ahi hi. Khrist kiang ah midangte ava tunpih cih thadah amaute huzaap in midangte Khris kiang panin a nawhkhia zaw ding hi. Tua bang mite pen a **(528)** gahlo singkung hi a, amau hiang zaam kawi kawi-in kung dangte’ ni taang ngah nading deep-in, a liimvot ah a si sak hi. Tua bang mite kiang panin, akhan tawn tawlnga loin amaute langpanna teci bek akidawk den ding hi. Amau in muanlahna leh kiplohna khai-cii tuh uh a, pel loin agah alo kik hamtang ding uh hi.

 Uplahna pan asuakta nuam tatak mite zuih ding lampi khat bek a om hi. A tellohna munte uh mawhzonga a dot kik uh sangin a telsiang sak ding khuavak a ngah beh nading uh hanciamle uh khuavak lian zaaw a ngah beh ding uh hi. A theihsa uh thute ah zuih ding leh sep ding a om teng hoih takin sem le uh tu-a a uplahna munte uh ah theih-telna a ngah ding uh hi.

 Satan in tua banga khem theih dinga a omte tungah thumaan mah abang ve ve, khembawlna zuauthute a hilh pah geih hi. Tua ciangin thumaan tawh kizom ki-pumpiakna leh ki apnate aneilo mihingte a zo thei pah hi. Ahih hangin thumaan deih taktak-a bang zah-in haksa ta leh a thei nuamte ama vaangin lencip zolo zel hi. Khrist in “leitunga piang mi khempeuh a vaaksak” thumaan leh khuavaak ahi hi. John 1:9. Thumaan Khaa in mite thumaan om khempeuh ah a makaih dingin hong ki sawl zo hi. Pasian Tapa vangliatna muang in, “Zong un, na muding uh hi” Matt. 7:7. “Mi khat peuh in Pasian’ deihna hih ding a teel leh, ka thuhilna Pasian pan hiam…., cih amukhia ding hi. “ John 7: 17(ZIV).

 Satan leh a pawlte in amaute a do nading uh-a a vaihawm thusimte Khrist nungzuite in tawmtheih pih lua mah mah uh hi. Ahih hangin vantunga tu-a vaihawmnate khempeuh a thei khinpa in Ama sehna bang a kisep zawh theih nadingin a uk ding hi. Topa in mawhzolna meisa thuak dingin A mite a phal hi. Tua pen amaute thuaksiatna leh gimnate muhnop asa hi lo-in, tua thuaksiatnate mahin a tawpna ah amaute zawhna ngah sak zo ding ahih man hi zaw hi. Amah in avangliatna tawh mawhzolna tawh kipelh dingin Amite liah den lo ding hi. A hangin, tua banga liahna tawh amaute picing thei zawlo ding uha, sittelna thuaknate in amaute dawi’ khimm-na panin dal thei zaw-in kiging thei zaw ding uh a hi hi.

 Migilote hi ta leh dawite hi ta leh in Pasian nasepna pen dalcip zo lo uh hi. A **(529)** mite a panpihna zong liahcip zolo-in, khakcip zolo ding uh hi. Bang hang hiam cih leh amaute in lungsim kisik kiknate, ki-pulaaknate, leh mawhna nusiatnate, ban-ah upna tawh Ama hong khap thuphate a ut bang bangun a ngen thei uh hi. Mawhzolna khempeuh leh langdona huzaap khempeuh te a kilang a hi a a simtham a hi zongin, “Tha gum hatna hang hilo, vangliatna hang zong hilo, keima tung pan nangah Kha hang bek tawh na ma na tun’ zo ding hi” mipite Topa in ci hi. Zechariah 4:6.

 “Topa mit in midikte en hi, a bil in zong amau thungetna a ngai hi…Note in thupha lamah lungsim a nei mi na hih uh leh, kua in note hong bawlsia ding hiam?” 1 Pet 3:12,13. Balaam zong letsaung lianpi in a khimm lai-in nuamtakin Israelte samsia ding, kithoihna biak piakna tawh Topa in A mite samsia sak dingin a hanciam laitak-in Pasian Kha Siangtho in thusia a lawhkhiat nop kammal dal a, Balaam in “Bangci bangin topa in a samsiat lohpi ke’n samsia thei ding ka hi hiam? Topa in a to lohte ke’n bang ci to ding ka hi hiam?” “Midik sihna bangin kei hong si sak in, kei beina pen ama beina bang hong hi sak in” ci hi. Kithoihna bawl pha leuleu uh a, a kipat phat kik uh hangin kamsangpa in, “Ngai dih un, Ama thupha piakte kei zong thupha pia dingin hong kisawl a, kei thu in ka lum let thei kei hi. Amah in Jakob sungah mawhna mu lo a, Israel sung ah thang huaina mu lo hi. Topa pen Amah Pasian hi a, amaute lak ah Kumpipa khat otna aw ka za hi”. “Jakob bum zawh nading omlo a, Israel phuisam nading thu om theilo hi. Tu hun laitakin Jakob leh Israel thu ah Pasian in bang bawl sak hiam a ki cih ding hun a hi hi.” Gamlakvakna 23:8, 20, 20, 21, 23; 24: 9. A thumveina biakna tau lam lailai in Balaam in samsia dingin kipan leu leu hi. Ahih hangin a utlo kamsangpa muk in Pasian Kha Siangtho in Ama teelsate hamphat nading teng lo khia ngit nget mawk a, amau galte haina leh muhdahna taai taai kha zaw mawk hi. “Nang thupha hong piate in thupha saang hen la, nang hong samsiate in samsiatna thuak ta hen” ci zaw zek mawk hi.

 Israel mite pen hih hun laitakin Pasian tungah thumaan uh a, Ama thukham a zuih lai teng uh hih leitunga vangliatnate leh Hell nangawn in amaute zo zo lo uh hi. Ahih hangin Balaam in a samsiat ding a kiphal lo Pasian mite tung mahah atawpna ah khembawl-na tawh amaute mawhna ah hong tun zo ve ve hi. Pasian thukham hong palsat uh **(530)** ciangin Ama kiang panin amau leh amau hong ki khenkhia uh a, amaute susiapa vangliatna thuak dingin ki nusia hi.

 Satan in Khrist a beel mite laka a thaneem pen pente na ngawn khuamial sunga mipi te tawh tehna-in hat zaw pek zel lai cih thei hi. Amah tel takin va kilang leh nial in nolhkik thei ding cih zong a mu hi. Tua ahih manin singlamteh galkapte thahatnate kaihkhiat phot nading lampi zongin, ama galkapte tawh lam gei ah buk-in na bok khi khe uh hi. Tua mun anawkte a susia dingin pang gige hi. Ki niamkhiat taka Pasian tawh ki zop den na leh Ama thukhamte zuihna bek tawh eite ih suakta thei ding hi.

 Thungetna a om kei leh ni khat nagawn zong lungmuan’na ding a om lo ahi hi. A diak diak-in Topa kiang ah Ama thumaan ih theih siam nading ih ngen pha deuh ding hi. Mawhzolpa deihnate tel thei-a bang cih le’ng ama zolnate dal zo ding cih thute ih ngen pha deuh ding hi. Satan in Lai Siangtho siam mahmahpa khat ahi hi. Lai Siangtho bu mah leen in a deihna mun khat pen a deih bangin akhiatna lak hi. Tua tawh eite hong puuksak nadingin a seem hi. Eite in ki niamkhiat takin Lai Siangtho sim in Pasian ih mit suan den ding a kul hi. Satan vaihawmnate pan ih kikep tawntung kawm-in upna tak tawh thu ih ngen tawntung dinga, “Khemna hong thuaksak kei in” ih ci tawntung ding hi.

33

A Masa Bel Kheemna Lianpi

 **(531)**

**m**

**ihing** om cil phet-a ki pan in Satan in hong kheemna kipan pah hi. Vantung pana gal phuangkhia pa in Pasian’ Kumpina langpang huan dingin leitunga teengte zong hong zawn hi. Adam leh Eve in Pasian Thukham zuihna ah nopsakna kicing ngah uh hi. Tua banga a om laitengun, Pasian Thukham in Ama bawlsa khempeuhte’ nopsak nading teng dal in, gentheihna leh nuainetna thuakna suah hi ci-a vantunga Satan’ langpanna aman lohna uh a lak den uh ahi hi. Tham loin mawhbaang lo nupate inn dinga kipia mun nuam amuh ciangin a hazatna zong hong ultung mah mah hi. Mihingte puuk sak in, Pasian kiang pan kikhenkhia leh kei khut nuai hong tung thei ding uh hi, tua ciangin hih leitung beek ngah in, sangbelpa langpangin ka kumpigam phut leng, ci in khentat hi.

 Satan in ama meel takpi leh agamtatzia dawk sak pah leh, Adam leh Eve tungah tua galpa lauhuai zia teng akihilhsa a hih manin, tha khat-in na thal sawn pah ding uh hi. Ahih hangin Satan in a tupna a tun zawh theih zawk nading in ama ngimna taktak pen sel sim-in khuamial sung ah na seem a hi hi. Ama khutzat dingin ganhing laka mitla pen leh a meel hoih peen gul sung ah kiguanga, “Pasian in, huan sunga sing khat peuh peuh ne lo ding hong ci a hi nam?” ci-in Eve a hopih hi. Piancil 3:1. Eve in mawhzolpa tawh kisel ta dih lo-in kilel sak leh suakta zaw ding hi napi, amah tawh va kinial ngam kha a, galpa deihna bangin apuuk takpi hi. Tu in zong tua bang lim mah tawh **(532)** mi tampi zo in apuk sak to to lai hi. Pasian sawlnate muang pah lel zo loin lung hiangin taksan lahna lungsim nei zel uh hi. Tua hangin Pasian sawlna sangin mihing thutheihte saang zaw uh ahih manin, Satan in tua mun pan in lam apialpih pah pah hi.

 “Numei in gul kiang ah, Huan sunga sing gahte ka ne thei ding uh hi; ahih hangin Pasian in, huan lai zang-a om sing gah na ne kei ding uh hi, zong na lawng kei ding uh hi, tua bang hih le uh cin na si ding uh hi hong ci hi” a ci kik hi. “A hih hang in gul in numei kiang ah, Na si kei ding uh hi. Bang hang hiam cih leh tua singgah na nek ciangun na mitte uh ki hong dinga, a pha leh a sia thei in Pasian tawh na ki bat ding lamtak uh Pasian in thei” a hong khaam a hi hi, a ci hi. Piancil 3:2-5. Amah in Pasian tawh kibang dinga hun beisa sangin pil na saang zaw nei-in amihing hihna uh a thupi zaw mun tung ding ci in hilh hi. Eve taksangin na ki-ap a, ama thuzawh sawnna tawh Adam zong mawh sak lai hi. Amau in gul thu na um uh aa, Pasian in hih loh ding acih pen na hih uh hi. Amaute a bawlpa in dinmun sangzaw atun ding uh khaktan nadingin thu a khung bangin Pasian thukham te mukhial uh hi. Tua thukhun palsat in dinmun sangzaw ngah dingin ong lam en ta uh hi.

 Mawhna hong bawl khit ciangin Adam in, Na nek ni mah un na si ding uh hi acih pen a khiatna a hong bang ci tel theih hiam? Satan gen bang in dimnun sang zaw tung mah-in a ki mu uh hiam? Tua bang hi leh Satan pen mihingte adingin thupha bawlpa hi takpi ding hi. Ahi zongin Pasian in tua bang in sehna nei lo hi cih Adam in a mu hi. Mawhna thaaman daan dingin a kipiansakna lei a suak kik ding in Pasian in, “nangin lei vui na hi hi, lei vui ah na ciah kik ding hi” ci hi. Piancil 3:19. Satan in bel, “Na mitte uh ki hong ding hi” a cih pen tu-a ciang bek ah a maan ding hong bang sawn sawn hi. Adam leh Eve in Pasian thu a nial uh ciangin a mit uh vaak (ciim, ki hong) mah ngei a, amaute haina mu pah uh hi. Thusia lasia thei uh a thupalsatna gau a thuak uh hi.

 Eden huan laizang ah nuntakna singkung khat zong po a, tua sing gah in nuntakk sak tawngtungna vaang a nei hi. Adam in Pasian thu na mang paisuak hi leh hih singgah a duh duh-in (533) ne thei dinga nungta den ding ahi hi. Ahih hangin a hong mawh ciangin hih nuntakna sing gah a nek ding ki phal nawn lo a, sihna thuak ding hong hi ta hi. Pasian gen bangin “Lei...tawh hong ki piangsak a, nang in leivui na hi hi, leivui-ah na ciah kik ding hi “ cih pen in nuntakna omzia hong kawk ta hi.

 Thu mang-in om uh hi leh a ngah ding uh-a kikamciam sa nuntak tawntung pen thukham palsatna hangin a taan uh ahi ta hi. Adam in nuntak tawntungna neilo ahih manin a suan a khakte tungah tua nuntakna pen go-gil bangin pia theilo hi. Pasian in A Tapa hong piakna tawh a puuksa mite’ bat zawh dingin nuntak tawntungna hong puak suk hi kei leh mihingte adingin lam-et a bei ta a hi hi. “Mi khempeuh mawhna leh sihtheihlohna hong puak hi.” Rom. 5:12; 2Tim. 1:10. Tua hi a, Khrist tung tawn bek-in sihtheihlohna ki ngah thei bek hong suak hi. Zeisu in “Tapa a um mi in a tawntung nuntakna nei a, Tapa a um lo mi in nuntakna a mu kei ding hi” ci hi. John 3:36. Mi khempeuh in tua sawlna bang hong man’ uh leh man piak loh thupha hong nei thei ding uh a hi hi. “Lungduai takin minthanna, zahtakna leh sihtheihlohna a zong mi in a tawntung nuntakna ngah ding hi.” Rom. 2:7.

 Sawlmang lo pi pi mah in nuntakna ngah ve-ve dingci-a Adam kiang ah a khaam pen zuaukhem makai pa bek mah a hi hi. Eden huan a Eve kiang ah, “Na si kei ding uh hi” a cih kammal pen mihing in asitheilo khaa nei hi cih zuauthu a hilh na sermon masa pen a hi hi. Hih thu akipatna pen Satan kiang pan hi a, ahih hangin tu-in Khristiante’ thuhilhna pulpit pan na ngawn-in tua zuau thu kitangko ngit nget hi. I nu leh I pa masate saan’ bangin mi khempeuh dektak in um-in saang uh hi. Pasian in, “A mawh mi (khaa) pen si ding hi” Ezek. 18:20 a cih kim lai, “si lo-in a tawntung nungta ve ve ding” cih sak hiau mawk uh hi. Pasian gen bang um nuam lo-a Satan kamkhum, vangngaih huai kamzuau pen mite in um zaw hiau mawk uh a, lam dang ih cih ding longal, lawh theih a om kei hi.

 Mihing in mawhna sungah apuk khit un nuntakna singgah va ne mawk leh si thei lo in, mawhna tawh nungta tawntung ding uh hi. Tua ahih manin Adam innkuan sung pana khat peuh in tua nuntakna singgah a va nek khak loh nadingun meikuang **(534)** namsau leh Cherubim te in “nuntakna singkung kiang paina lampi” vilin, daltan sak hi. Tua ahih ciangin a sih theihlohna anei mawhnei mi om lo hi.

 Mawhna alut khit nangawnin mihing te in asitheilo kha khat nei lai-a, gentheihna sung tawntung gawtmunah genthei pipi in gimna thuak ding uh hi cih a um sak uh hi. Tua bang in a upsak manin Pasian pen a gilo, amah alungkim saklo te athukkikna dingin hell adenna pah pah, phulak nuam asa Pasian bang asuak sak hi.

 Tua bangin dawi mangpa in ama pianzia teng tawh mihingte piangsakpa leh thupha apia Pa meel leh mai belmang nuh bangin a vom sak hi. Gitlohna bel Satan’ aa hi. Pasian bel ki-itna hi. A bawlsa na khempeuhte siangtho-a it huai-in lang pang lianpa in mawhna hong lut sak matengin kician in kip hi. A thangzaak tawh mihingte a mawh zol khit ciangin, a susia mihingte galpa pen Satan tek mah ahi zaw hi. Tua bangin mite man in a suksiat zawh pen kisial lai hi. Pasian vangliatna in na dal zen zen lo in, ki phal hi leh Adam suan leh khak mihing akici khempeuh a ngeen sung ah luak khin hiau ding a, khat zong suakta lo ding uh hi.

 Thutheihna tawh akiphut Piangsakpa ukna leh a thukhunte’ thuman-na a muang zolo ding in Satan in ih nu masa le pa masa te a na zol-zol a, a khem mah bang in tu hun a mite zong tua mah tawh a khem hi. Mihingte agentheih sakna leh Pasian a langdonate uh amelh theih nadingin Pasian pen amaute sang a gilo zaw leh a suuksia zaw-in Satan leh ama thu a akhutzat mite in dawk sak ding a han ciam uh hi. Mi khem lianpa in ama gitloh gamtatnate teng pen vantunga I Pa ngawh ding a han ciam hi. A thutang lopi-a a Uk mipa khutnuai ah a maan lopi in kipia nuam lo tei tei se ka hih manin van pan nawh khiatna ka thuak pen kei’ khialhna hi mah hi, cih bang pian-in mawhsakna a dawk sak se hi. Ama nung zui le **(535)** uh Jehovah thukhun nuai-a thong kia banga a om tentan uh sangin awngthawl zaw, suakta zaw, leh nopsa zaw tham ding uh hi ci-in leitungte kiangah a gen hi. Tua banga khimm na tawh Pasian thu a zuihna pan-un mite a lam pial sak hi.

 Leitung nuntak tomno sunga a bawl khak uh mawhna thaman dingin migilote in tawntung gawtmun ah, Pasian nuntak tanvei, kat leh meikuang thuak den hel ding uh hi cih phuahtawm thuhilhna pen Pasian migitna, hong itna, leh a thutangna tawh a kilehbulh mah mah ahi hi. Tua zah-a thu-leh-luan upna pen, Khristian tuam tuam tampi te in upna guikip-in nei uh a, ki nak hilh mah mah saan lai uh hi. Doctor of Divinity pilna nei siapa khat in a genna ah, “Hell-a thuaksiatnate a muh uh ciangin misiangtho te lungdamna khang san ding hi. A pianpih, a khanpih uh a lawmte gimna sung ah kia-a a om laitak un amaute pen ki teel khia-a hotna ngah cih a muh uh ciangin amau lungdamna kibeh lap tuam mah mah ding hi,” ci hi. A dang khat leu leu in hi bangin ci hi: “Thukkikna thuakk mite thuak hun ding thu a piak khiat ciangin, amaute thuaksiatna meikhu a tawntungin kahto dinga, thupha ngah mite in mu den ding uh hi. Tua ciangin misiangthote in Amen, Helelujah! Pasian phat un! ci ding uh hi,” ci hi.

 Pasian laibu Lai Siangtho akoi mun ah hi bangin kigelh hi mawk hiam? Hotkhiatna ngah mite in vantung a tun uh ciangin a lungsim neih ngei uh ahi, hehpih theihna, khasiat theihna, a lungsim ngei teng man suah khin ding uh a hi mawk hiam? Amaute in sia leh pha lah thei lo-a hai keei ding uh hi mawk ve maw? Ahih kei leh, vantung a tun’ uh ciangin gilo-in haangsan keei ding uh hi mawk ve maw? Hih thu pen Pasian Lai Siangtho hilh tawh a kituak het lopi khat ahi hi. Hih a tunga thu-leh-luan upna ahilhte in Lai Siangtho thuman mun ah lungsim khelpilna leh gamtatna thu aguan sawm leitung mipil te ahi uh hiam? Tua bang mite ahi kei uh hi. Hih mite in laithei mipil leh lungsim kawi neilo ahih teeii hangun Satan khemna zom sawn-a a muut beh te a hi uh hi. Lai Siangtho genna tawh ki lehbulh-a, a uang zaw a gen sak mik mek uh hi bek hi. PiangsakPa lungsim leh pianzia tak-tak hi lo zaw-in ama ngaihsut tawm tawh a muh dan a genkhia kha mawk mawk uh ahi hi. “Kei mah in a nungta Topa Pasian ka hih bang mah in mawh nei mi khat a si ka muh ciang in nuam ka sa het kei hi. A mawh gamtatna khawl in a nuntak ding ka deih hi zaw hi...Bang hangin si nuam sese na hi uh hiam? “ Topa Pasian in hong ci zaw hi. Ezek. 33:11

 Tawntung gawtmunah tawlnga lo-a gimna thuakte a muh muh ciangin Pasian in muh nopsa hi ci-a **(536)** upna ih neih manin Pasian adingin bang phat-tuamna om mawk ahi hiam? Thum thum, tau tau-a kap-a awng keek A bawlsa te Hell meikuang sungaa A hencipna manin Pasian kipahtawi tuam ding ahi hiam? Mong neilo itna nei Pasian bil ah cimawh-a kahna awte in bangci bang in langaih kisa bang hi thei ding hiam? Mi mawhte gim thuakna in a tawntungin tawp hun nei lo hi cih thu pen van leh lei bup a siatsuah mawhna Pasian in a mudah zia lahnopna in alet uh hangin, Pasian gensiatna hi zaw lel hi! Tua bang hi mawk leh Pasian in mawhna mudah lo in mu den nuam zaw cihna hi zaw mawk ding hi! Hehpihna om lo, gimbawlna kizomsuak den hi cih a hilh Theology laisiamte hilhna thu in mite hai sak in, heh uh suak in Pasian gensia zaw ding uh hi. Thamlo in a khialhna vangikpi pan suahtak sak sangin kidiahcip sak zaw ding uh hi. Tua bang upna hangin, khang tawntungin, mawhna kibehlap zaw-a, Pasian min adai sak a suak zaw hi.

 Tawntung gawtmun-ah daanthuak ding cih upkhialhna pen bang zah-a haksa gimna hi ding hiam cih mihing ngaihsutna in baan zo lo hi. Itna, migitna, leh hoihna namkim anei, Lai Siangtho hilh biakna man teng pen upmawh motphuah thu teng leh akihtak huai thu tengin tuamcip in lauhuai suah sak hi. Migi-a it huai meel apua kim lai, Satan in ahi lopi a Topa’ meel a zutvom ngaihsun in Topa pen kihtaak muh pah in, alau huai, a muhdah huai-in I mu kha thei pah mawk kha nam? Pulpit pana thuhilhnate hangin Pasian pen sahang kihtaak-a kihtakna lungsim in leitung bup zel hi. Tua in mi a tul then tampite’ lungsim sungah Pasian muanlahna leh uplahna a piang sak hi. Tawntung gawtmun daan thuakna thu pen Babylon in mi khem peuh a dawnsak upkhialhna leenggahzu nam khat a hi hi. Mang. 14:8; 17:2. Khrist naseemte in hih upkhialhna len-in siangtho pulpitte pan a tangko khak mawk ding uh a dah huai pi khat a hi hi. Tua thu pen Rome te kiang pan a Sabbath maan lo aluah suk mah bangin a ki ngah khawm a hi hi. Man tak in gen le’ng, ei ngah bang khuavak amaute in ngah nai lo uh ahih manin, ulian pipi leh migina pi-pi te mah in zong tua thu hilh mawk uh hi. Hih tawh kisai in amau hun-a khuavak bangin sep ding nei uh a, ei zong ei hun-a khuavak bangin hong ki saang ding ahi hi. Eite in ei hun-a ih muh Pasian thumaan khuavaak nusia in, thuman amu nailo I pate hilh pau-lap in thukhial pen va lehsaan kik le’ng Babylon’ mawhna leenggahzu teng **(537**) a va dawn pihte I suak ding hi.

 Tawntung gawtmunah daan thuak ding cih thu a um lo-a mihon pawl khat a om hi. Tuate in Lai Siangtho sung ah Pasian pen ki-itna leh migitna tawh kidim ci ahih manin A bawlsate tawntung meikuang sung ah khul ding hi cih pen um thei lo uh hi. Ahih hangin mihing in asitheilo pianpih khaa nei hi cih upna nei uh ahih ciangin, atawpna ah mi khempeuh in hotna ngah ding hi, ci-in um leu-leu zel uh hi. Lai Siangtho hong taainate pen mihingte thu mang le uh deihna-a hong khalau sakna bek hi-a, a gen bang lian lian-a hong tung takpi ding hi lo hi, ci-in ngaihsun uh hi. Tua bangin mawhneimi in ama nopsak bangin gamta in Pasian deih ngetnate awlmawh lo in a om hangin, a tawpna ah Pasian’ pahtaakte suak ve ve ding uh hi ci-in lam en uh hi. Tua bang upna in Pasian migitna bek suang-in A thutan(g)na don lo ahih manin migilote amawh bawlna uh ah a leii-haang sak leu leu uh hi.

 Leitung buppi in Pasian in hotkhiatna ngahsak ding hi cih upna anei mi pawlkhat om hi. Tuate in amau’ gupna a siasak ding upna alet nadingun Lai Siangtho mun pawlkhat a siksan uh hi. Tua Lai Siangtho mah tawh amau gen thute akhialhna lak kik-a hilhcian ding a hi hi. Biakna meel neilo khangno khat tuahsia-in si-a a kivui ciangin, leitung bup-in hotkhiat ngah ngawn ding cih upna a hilh siapa khat in a Lai Siangtho siksan dingin David genna mun khat teel in, “Amnon si khin a muh ciangin a lung nuam hi” (2 Samuel 13:39) cih thu a sim hi.

 Hih thugenpa in, “zu kham-a si peuh, khut khialhna sisan baang a sawp lo-a si peuh, leh mawhna nei-a a si, hih khangnopa banga, biakna a nei ngei se khol lo te khawng asih teh bang a ci ding uh hiam cih hong ki dong thi the hi. Lai Siangtho in tua dotna a dawn kik nate lungkim huai mah mah lel hi. Amnon pen a sih laitak in mawhna tawh aki dim mi hi-a, zong ki sik bek lo-in, zu ki tulhkham in, a kham laitak-a ki that ahi hi. David pen Pasian kamsang ahi hi. Hong tung ding leitung ah Amnon in gupna ngah ding maw, ngahlo ding cih thei peuh mah ding hi. A lung sim sunga om thu bang teng pulak khia ahi hiam? ‘Tua ciangin kumpipa in Absalom ngai-in hong mah mah hi; bang hang hiam cih leh amah si hi, ci-in thei khin ahih manin Amnon thu-ah kiheh nem hi “ (2 Samuel 13:39).

 **(538)** “Hih kam kipau sung pan bang I mu khia thei hiam? Si lah silo hing lah hinglo in gawtmun ah tawntung hell thuak ding hilhna kihel lo hi lo hiam? I tua ci muh hi; hih mun in a lungkim huai mah mah nopsak nading leh kilem in leitungbup ong zel ding ahihna thu ong mu sak hi. Atapa asi amuh ciang in amah bang hang in lung nuam zaw sop hiam? A tapa in hong tung ding zia-etna khempeuh leh mawhna kolpan suakta in, siatna tawh a ki pelh ban ah, minthanna leh sianthona ngah in, van mihonte lak ah ki tual-bual sak ta hi cih kamsang mit tang tawh a muh ciang in amah aki hehnem zo ahi hi. A tapa in mawhna adim pumpi pan suakta in Khasiangtho tawh a kidim khit ciangin lungsim sung khuamial teng theng in aki sia theinawnlo itna leh sianthona tawh van nunnuam luah khin hi cih thu in a mah a lung nuam sak pen hi.

 “Hih thu teng hangin vantung hotkhiatna ah hih nuntak sunga ei sepsa I suan’ ding om lo hi; tu mah mah-a I lungsim kikhelna peuh, I upna leh I biakna peuh pau lap ding piang thei lo hi,” ci in a gen hi.

 Khrist’ nasem a kici pa in Eden-a gul’ gen thu zuau, “Na si takpi kei ding uh hi... Na nek ni-un na mit uh hong vaak dinga pasiante na bang ding uh hi” a cih pen mah a gen kik kik a hi hi. Mi that, guta, khuaval-a mawhnei a suukpen nangawn zong a sih nung ciangin lungnop tawntungna a lut ding a hi ve ve hi, ci hi.

 Lai Siangtho hi banga alumlet gawppa in bang siksan ahi ding hiam? David in Pasian vaihawmna a muan na thu a gen kammal kimlai siksan dinga ala hi lel zen hi. ‘Tua ciangin kumpipa in Absalom ngai-in hong mah mah hi; bang hang hiam cih leh amah si hi, ci-in thei khin ahih manin Amnon thu-ah kiheh nem hi ‘ **(539)** A khasiat luatna pen a hong sawt ciangin hong thuak nop zaw deuh-in a si sa ngaihsun sun nawn loin a hing lai pen hong ngaih sun zaw a, a thusia-bawl athuak lawh ding a lau man-a a taai khia pen a phawk hi. A sanggamnu tunga paktat, zu kham Amnon pen a sih phet-in lungnop na mun ah ki puak pah hi, tua mun ah mawhpeng van mite tawh kithuah thei dingin kisiansuah in ki puah siang zo hi!, a cih ciangin, zak nop nong a, mihing lunggulh theih te nam hi lua zen a, zong ki um tek peuh mah. A hi zongin hih pen Satan’ hilh thugui upna ahi hi. Hih bang mah hang in siatna a khang hi hoh lo ding a hia?

 Hih zuau gen Siapa khat’ hilh dan pan in mi dang tampite hilh dan zong ki mu theih pah hi. Lai Siangtho kammal khat lak lak in, (aki tua cihna tampi om hi) a cih nop pen tawh kilehbulh a khiatna la thei tek uh hi. Tua bangin a kizom lopipi te Pasian thu a hi lo doctrince hilhna-in zang mawk uh hi. Zu kham Amnon vantung ah om hi cih pen deih kaih a bulh tawm hi lel a, Lai Siangtho in zukhamte Pasian gam sung tung lo ding a cih sit set tawh a ki lehbulh a hilhna a hi hi. A umlahte, thu umlote, leh biakna thumungphuh a saang zolote in tua bangin thumaan pen zuauthu suah uh hi. Amau thukhel-pilna in mi a honpipi-in khimm-in ihmu cip sak hi.

 Mihingte a sih phet-in akhaa vantungah tung pah takpi ahih mawk taak in hin sangin sih I ut zaw mah kei ding maw. Lungkham, cihmawh, lungkiat ciangin a ngot hinna khau bottat ziau-a kumtawn nun nopna mun zuan in leen toh mah zong baih zaw lel mah ding hi. Nuntakna sangin sih baih hoih zaw cih tua upna a pom man-un mitampi tak in tua ding in hanciam uh hi.

 Pasian in A Thukham palsat te daan pia ding cih pen ama kammal Lai Siangtho sungah tel tak-in a gen sa ahi hi. Pasian pen migi mah mah-a mawhneite tung ah athutangna zangin thukhen ding ahi kei hi ci-in phuahtawm mawk upna nei in, amau leh amau aki pah tawi tawmte in **(540)** Kalvary Singlamteh a et ding a kisam a hi hi. Tua hi leh, mawhbaang lo Pasian Tapa sihna in Pasian thukhaam palsatte thuk kikna ahi “mawhna thaman in sihna hi,” cih thu a tangtunna tecii ahih zia amu ding uh hi. Mihingte adingin mawhneilo Khrist pen mawhna bangin hong kibawl hi. Amah in palsatna thaman teng pua in, a pa maitang pan ki liah-a, lungsim kitamkham-in a nuntakna ki meek lum hi. Tua in mawhneite suahtakna dinga a thuaksiat kithoihna a hi hi. A hangin, mawhna daan pan-in mihingte suakta-a a kikhahkhiat theih nading lampi dang omlo ahih man a hi hi. Tua a kipia hotkhiatna a nial mi peuhmah in a palsat mawhna daan pen ama pumpi mah tawh a thuak kik ding ahi hi.

 A ki sik nuam lo, a hoih gamta nuam lo mite nangawn in vantungah gupna ngah ve-ve ding hi cih upna alen, leitungbup gupna ngah dinga aseh te hilh zia Lai Siangtho tawh ih enkak lai ding hi.

 “Tui duh mite nuntakna ciktui man nei loin ka pia ding hi”, Mang. 21: 6, 7 ci hi. Hih a khapna pen a dangtaak mi teng bek tunga a khap ahi hi. Hih nuntakna tui lunggulh manin na dang teng a nusia ngam teng bek mah kipia ding ahi hi. “A zomi in hih nate luah in, kei in ama Pasian ka hi dinga, amah in ka ta ahi ding hi” ci hi. Mang. 21:6,7. Hih mun ah zong na khempeuh luah theih nadingin a mihingte in ih mawhnate a nial in, a zo mi I hih ding akisam ahi lam tak ong lak hi.

 Topa in kamsangpa Isaiah a et sak na ah, “Amaute tungah thu hoih ding hi, ci-in thuman mite kiangah gen un, bang hang hiam cih leh amaute in amau gamtatna hih a gah ne ding uh hi. Migilo in gimna ngah ta hen!Ama khut in ahihsate ama tung mah ah thukkik ding ahih manin ama tungah thu sia ding hi.” Isa. 3:10,11. “Mawhnei khat in za vei dong siatna bawl napi-in, a khan’ sau veve hi. Ahi zongin, ‘Pasian a zahtakte’ adingin, thukhempeuh nuam dinga,..migilo ahih leh nuamsa lo ding hi.” Thuhilhsia 8:12, 13. Paul in, “Mawhnei mi in Pasian in thu mantaka a khen ni, mi khempeuh amau gamtatna ciat bang a athuk kik ni, hehna kilat ni ciang adingin amau mah tunga kibuak kik ding hehna a khol khol uh ahi hi...a gamtatsia mi khem peuh in gimna leh lungkhamna thuak ding uh hi.” Rom. 2:5, 6, 9.

 **(541)** “Numei tawh akhial mi ahi zongin, mi kihhuai mi ahi zongin, milim bia mi ahi huaiham mi khat beek in Khris leh Pasian’ gam sungah luahna a ngah kei ding hi ci-in na thei uh hi.” Efesa 5:5. “Mi khempeuh tawh kileminnopsakna ahi zongin, a siangtho gamtatna ahi zongin na phak matengun delh un. Tua siangtho gamtatna a om kei leh, kuamah in Pasian amu thei kei ding hi.” Heb. 12:14. “Nuntakna singkung neih theih nading le kongpite tawn-a khuapi sunga lut nading thu neih thei nadinga puantual uh a sawpsiangte thupha ngah ahi uh hi. Apua lamah ahi leh, uite, dawi-ai tawite, numei le pasal paktatte, tualthatte, milim biate, le zuauphuak nuamsa a, zuauthu gente peuhmah a om ding uh hi.” Mang. 22:14, 15.(ZIV).

 Pasian in Ama gamtatzia leh mawhnate bang ci lampi tawh len hiam cih mihingte theih dingin a lak hi. “Topa Pasian mite-in hehpihna nei-in a dik Pasian, lungduai-in itna kip leh thutakn tawh adim, mi tul tampite adingin itna kip anei, mawhna, thu palsatna leh khialhna mai sakin, ahih hangin bangbang hita leh mawhna a siangsak ngei lo,” Paikhiatna 34: 6, 7. “Amah in gilo mi susia ding hi.” A palsat mite kisia hon ding hi. Mi gilote kibeimang sak ding hi.” Late 145:20; 37:28. Pasian in a Kumpi vanglian tawh langdona teng beisak ding hi. Ahih hangin Pasian pen migitna, lungduaina leh thupha piaPa ahihna a dawk sak ban ah thukkikna ah zong thutang mah mah ahihna kilangsak ding hi.

 Pasian in mite’ utna leh khentatna te ah zawh thawh thu zang tei tei lo hi. Amah in aana lel-a sila banga sawl manna lel pen a deih ahi kei hi. Ithuai ahih manin a piansak mihingte in Amah it thuk leh a deih hi bek hi. Amah pilna tawh dima, thutang leh cingh ahihna phawk-in Ama thu mang le uh a deih ahi hi. Thute a tangtaka saang thei mi in Ama hong bawlna phat huai ahihna mu-in Amah it ding uh hi.

 Khrist in eite etteh dinga migitna, itna, thusiamna hong hilhte pen Pasian deihna leh Ama omzia a hong lahna a hi hi. Khrist in A Pa kiang pana a ngah thu ahilo thu dang dang bang mah a hong hilh ngei lo hi. Pasian ukna zia ahi thukhunbulpi khempeuhte in “Na galte na it in:” a cih Honpa thupiak pen tawh kithuhual sisek a hi hi. Pasian in migilote tunga a thukhennate pen thukhenna thuakte leh van leh lei buppi ading in phattuam zawk nading vive a hi hi. Ama gamtatna ah thutangna leh A Ukna thukham bangin om le uh nopsakna a pia ding ahi hi. Pasian in amaute a itna mutheih ding nate vive tawh kiim uum hi. A thukhun te a theih nading un zong hun pha pia-in Ama **(542)** migitna tawh zong a nungzuih hi. Ahih hangin amaute in Pasian itna te simmawh-in A thukhamte peel uha, A migitnate a nolh uh hi. Ama thuphate saang niloh napi-in apiaPa a zahtak kei uh hi. A mawhnate uh kih huai sa hi cih thei uh ahih manin Pasian a mudah zaw mawk uh hi. Topa in amau palauhnate a thuak thuak hi. Ahih hangin a tawpna ah amaute masuan uh a kikhentat nading thukhen hun hong tung ding hi. Tua hun ciangin hih langpangte Pasian in Ama lam mah ah a leen ten tan ding hiam? Ahih kei leh, Ama deihna bang seem tei-tei dingin Pasian in zawh thawh bawl-in a sawl lai ding hiam?

 Amau makai ding-in Satan teel-a tua’ ukna sunga a om mite in Pasian kiang zuan dingin ki pan nuam lo uh hi. Kisaktheihna, zuautheihna, huukna lanna, gitlohnate tawh a gamta uh hi. Leitung a a sim mawh luat uh mite tawh a tawntung a teeng khawm dingin vantung ah lut khawm nuam mawk ding uh hiam? Thumaan pen zuauphuahna tawh kilem thei ngei lo dinga, lungneemna in kiphatsakna leh kiliatsaknate lungkimsak zo lo mawk ding hi. Sianthona zong a niin mite in sang zo lo ding uh hi. Angsung bek akhual te adingin angsungthu nusia a midang khual ding lawp thei lo ding uh hi. Angsung ading leh leitung bek a lungulh mite nop sak na khat beek vantungah om lo hi.Pasian langpanna in anuntakna azang mite vantung ki puak in, van nunzia va mu leh, lungnopna, itna, Pasian Tuuno phatna la asa mite leh, tokhom tunga tupa vaangtang aleng maitangte tawh Pasian leh thuman a langdona lungsim vom niloh te, a ava gualnuam thei mawk ding uh hiam? Vantung mihon lak ah va bual-in tua late a va sak pik theih pah ngap khol ding uh hiam? Amau in Pasian leh Tuuno minthanna thuak zo mawk ding uh ahi hiam? Thuak zolo ding uh hi. Amaute in vantung omzia leh luhin zia te ah nuamsa in a zongsat theih nadingun hun saupi kipia napi a lungsim uh leh a kampaute uh vantung’ deih bangin sek nuam ngei lo uh **(543)** a hih man un, tu-in bel a ze kai lua zota ahi hi. Pasian langdote nuntakna vantung tawh kilawm kituak zo lo hi. Vantung sianthona, citakna, lungmuannate pen amaute adingin gawtbawlna bang hi ding hi. Pasian vangliatna pen amaute a haltum ding meikuang bang hi ding hi. Tua ahih manin amaute in tua sianthona munpanin manlaangin a taimang pak nuam zaw ding uh hi. Mai mang pak zaw in Honpa maitang pan kiselmang pak zaw le uh a ut ding uh hi. Mi gilote beina a mong in amau mah teel ahi zaw hi. Pasian pen thumaan in hehpihna tawh dim hi napi, vantunga a lut loh uh zong amau deih zawk-a a teel uh a hi hi.

 Tua nilian ni-a meikuang in tui tampi vunga alet ziah ziah bangin Pasian thumaanna lak ding hi. Ahih hangin migilote ki huu zolo ding uh hi. Ahangin Topa sung ah buk nading mun a nei kei uh hi. Amaute ut bangin langpang khin zo uh a, a lungsim uh aleh lam panga kheel vat nadingin nuntkna bei ta a, zong ahun om nawn lo hi. Palsatna pan sawlmanna, muhdahna pan ki-itna ah kheel nading ahun zekai khin ta hi.

 Tualthatpa Kain pen nuntakna hun kipia lai tadih hi. Mawhneite a ki hin khawi lai ciangin kamkaih vawh lo-a khahkhong mawk bangin a gamhtatzia uh leitung buppi in a muh nading deihna in Pasian in hun apiak lai ahi hi. Kain-ii lamkaihna tawh ama suan leh khak mi honpi in mawhna sung ah hong lut uh hi. “Leitung mihing’ gitlohna aliatna leh mihing lungsim ngaihsutna peuh mah asia ahih ngitngetna thu Topa in mu hi.” “Tu in Pasian’ muhna ah leitung sia a, leitung in ngongtatna tawh ki dim hi. “ Piancil 6:5,11. Pasian in leitung a khua ngaih luat manin Noah khangin migilote na zung bawh in, Sodom-a mi gilo te susia hi. Satan khemna hangin gitloh nasem te in khuatuahna leh pahtakna ngah uh hi. Tua hang in langpang ding in midangte ama kaih uh ahi hi. Kain hun leh Noah hun in tua bangin a kalsuan uh mah bangin tu hun in zong a kalsuan uh hi. Khuavan-nuai akhuangaih luat manin Pasian in ama hehpihna a nolhte a susia cip ding a hi zaw hi.

 “Mawhna thaman in sihna ahi hi. Ahih hangin eite Topa Khris Zeisu hanga nuntak tawntungna in man kipia lo Pasian’ letsong ahi hi.” Rom 6:23. **(544)** Midikte in nuntakna a ngah ding uh a, mi gilote in sihna ngah ding uh hi. Moses in Israelte tung ah, “Na teel ding un note mai-ah nuntakna leh a hoih na, sihna leh siatna ka koih khin zo hi” na ci hi. Thuhilhkikna 30:15. Hih sihna pen Adam tunga kigen sihna pen hi lo-in mawhneite thuak ding thupalsatna thaman sihna daan pen a hi hi. Nuntak tawntungnatawh aki leh bulh Lai Siangtho’ gen “nihna sihna” pen a hi hi.

 Adam mawhna hangin mihing akici khempeuh sihna in nawk-a, hansung tung ciat uh hi. Hotkhiat-kikna ki vaihawm ahih manin amaute han pan in ki lakhia kik ding hi. “Midik leh midiklote khempeuh in sihna pan ahing kik ding hi.” Sawltak 24:15. Adam sungah mi khempeuh asih uh mah bangin Khrist sungah mi khempeuh a nungta uh hi.”

 1 Kor. 15:22. A hong thokik pawl nihte kikhen dinguh hi. “Hansunga om khempeuhte in Ama aw za uh a, a hong pusuah hun uh hong tung ding hi. Gamtat pha a bawlte in nuntakna ngah dingin hong thokik ding uh a; a gilo gamtatna a bawlte in thukhenna thuak dingin hong thokik ding uh hi.” Johan 5:28, 29. Nuntakna ngah dinga hong thote pen “Thamcing” cihna ngah uh hi a, “thupha saang, a siangthote” a hi uh hi. “Tua mite tungah nihna sihna in neukha beek uk kha lo ding hi.” Mang. 20:6. Ahih hangin kisik kikna leh upna a neilo mite in maisakna ngah lo in, a palsatna thaman uh saang ding uh hi., — “Mawhna thaman in sihna ahi hi.” Amaute daan thuakna kibang kimlo dinga, ahun sawtna leh anasiatna kilamdang tek ding hi. “A gamtatna bang” ciat uh hi ding hi. A tawpna ah bel nihna sihna mah hi ve ve ding hi. Pasian in Ama migitna leh thutangna in mawhneite a mawhbaangpi mah in saang thei lo ahih man-in, Thamcinglo hi, cih a ngahte pen a mawhna tawh beikhawm sak hi. Kha Siangtho humopna tawh a kigelh lai sungah, “Tawl khat sung in mi gilopa om nawn lo dinga, ama omna mun na lim zon’ hangin, tua lai-ah amah na om lo ding” a, “...a piang ngeilo mah a bang ding uh hi.” ci hi. Late 37:10; Obediah 16. A min uh beitaa-in lam et om nawn lo, atawntunga kimangngilh ding a hi ta ding uh hi.

 **(545)** Mawhna pen ama piansak gimna le siatna teng tawh tua bangin bei khawm hi. Laphuakpa in, “Mi namte na tai a, mi gilote na susia hi; a tawntunga mangthang dingin amau min na phiat hi. Siat denna sungah galte bei mang hi” ci hi. Late 9:5, 6. Mangmuhna sung ah Johan in atawntung hun ding na mu khol hi. Van leh lei vekpi in aw kihual in phatna lapi sa uh hi. Tua lapi sakna ah a kituk kalh sak ding aw-thelno khat nangawn omlo hi. Van leh lei-a mi om khempeuh in Pasian minthanna a pahtawina uh kiza ta hi. Mang. 5:13. Tua hun ciangin gim thuak-a kithasaan van van peuh leh, Pasian gensia-a ki ko ko aw cih bang kiza nawn lo ding hi. Tawntung Hell sung pana thuaksiate kahna otkeekna aw-gingte peuh hotkhiat mite phatna lapi aw-gingte tawh kiza khawm khawm den cih bang om lo ding hi.

 Tawntung gawtmun, mihing in sih ciangin a khua thei khaa nei hi cih upna, pen Pianpih in a sihtheihlo khaa khat mihing in nei hi cih lampial upna pan-a hong piang a hi hi. A tawntung gawtmun ah daan thuakin kap kap hi ci-a upna pen Laisiangatho hilhna tawh aki lehbulh, mihing upmawh phuah tawm mawk a hi hi. Mi tampite upna bangin, vantunga hotkhiatna ngahsate in a nusiat alawm hinglaite uh tawh hong kithuza thei in, leitung thu hong sailai thei uh hi cih upna nei uh hi. Tua bang in asisate in, hotna ah nopsa ding hi hial mah ta leh a hinglaite buaina teng mu den ding uh a, tua vai tawh lung himawh ding uh hi. Mawhna a bawl beh beh lai khawngte thei uh hen la dahna cihmawhna a thuakte, a lungkham nate khawng uh, mu den mawk le uh, abang zong nopsak om thei mawk ding hiam? A lawmte uh vil-a a lung hi mawh dente in vantung nopsakna bang lemlawh man ding uh a hi hiam? A kisik kik lo mimawhte bang, a pumpi pan a huu nu nung pen a bei lian leh thakhat-in meikuang ah a khaa kikhul pah hi ci-a up ngiau mawk pen a lian mah mah langpanna hi mawk lo maw! Hotna ngah mi khat in a it a lawmte khat kiging lo sa-in han ah lut a a khaa pen tawntung gimna ah kikhul pah cih mu mawk leh, naa sak pih ngel mawk lo ding hiam! Tua upna maan lo ah mi tampi kihawl lut hiau mawk uh a, a hai lawh uh hi.

 Lai Siangtho in hi thu bangci gen ahi hiam? David in Mihing a sih ciangin bang mah phawk thei nawn lo hi cih a genna ah, “A husan’na a bei ciangin amah lei-ah ciah kik a, tua ni mah in ama ngaihsutnate beita hi” ci hi. Late 146:4. Solomon in zong tua bang mah in, “A hing laite in a si ding ahih lam uh thei thei uh a, a site in bang mah thei **(546)** nawnlo uh hi” “amau adingin itna, muhdahna, hanciamna cihte om nawnlo a, leitunga om nate, khat beek thei kha kik nawn lo ding uh hi” ci hi. Thuhilhsia 9:5, 6, 10.

 Hezekiah in a thu ngetna ngah in a nuntakna kum 15 a ki khan sak ciangin amah lungdam in Pasian migitna a la a phuahna ah, “Sihna ah nangmah phawk theihna omlo ahih manin, leinuai pan in kua in nang hong phat thei ding hiam? “Leinuai-a om mite in nang tungah lungdamna hong ko thei lo a, asite in nang hong phat thei lo uh hi; gum sunga a pai sukte in nangma thumanna hong muang theilo uh hi. Tu ni a keima bawl bangin, a hing mi bekin nang tungah lungdamn hong ko thei hi” ci hi. Isaiah 38: 18, 19. Mi tampite upna hilhnate ah, midik asite in vantung ah lut pah uh a, a muatthei nawnlo leii tawh Pasian phat uh hi, ci uh hi. Ahih hangin Hezekiah in sihna ah tua bang muatheihlohna a nei minthanna mu thei lo hi. Laphuakpa in teci a pan pih na hi: “Sihna ah Nang hong kiphawk thei nawn lo a, han panin kua in Na tungah lungdam thei nawn ding hiam?” “Misite ahi a, gamdaihna sung a pai peuh peuh in ahi zongin Topa phat nawn lo uh hi.” ci hi. Late 6:5; 115:17.

 Peter in Pentecost ni-in pupi David “si a, ki vuina han in tu ni dongin eite kiang ah a om hi.” “David in vantung ah a kahto kei hi” ci hi. Sawltak 2:29, 32. David zong a hansunga thawhkik ni ngaka a om lai pen in midikte a sih phet leh van ah kah pah lo ahihna hong lak hi. Thawhkiknathu a om man leh Khrist a thawhkikna hang bek mah in David zong tho kik dinga, a tawpna ah Pasian ziat lam ah tu thei ding hi phing zaw hi.

 Paul in: “Misite a tho kik lo hi leh, Khrist zong a tho kik kei ding hi. Khrist tho kik lo hi leh, na upna uh a mawkna ahi hi; mawhna khialhna sungah a om lai na hi uh hi.” 1 Kor. 15:16-18, ci hi. Kum tul li bang midikte a sih phet in vantung na tung pah pah uh hi leh bang hangin Paul in Thawhkikna om lo hi leh, “Khrist thu um-a site in kisiatna ah tung zo uh hi” ci lai lai mawk ding hiam? Tua bang **(547**) hi leh thawhkikna zong a kul nawn lo ding hi zaw mawk ding hi.

 A kithat Tyndale in misite omzia a genna ah: “Khrist leh Pasian vantung mite tawh minthang tak-in maang khawm ta ding uh hi cih pen ka um kei hi. Ka upna thubulpi lak ah zong ka hel thei kei hi. Tua bang hi mawkk leh pumpi thawhkikna I hilh thute a mawkna suak ding a hi hi” ci hi. Tyndale, Wm., Preface to “*New Testament*” (ed. 1534). Reprinted in “British Reformers - Tindal, Frith, Arnes,” p. 349 (ed. 1830).

 Sih phet in tawntung nuntakna ki ngah pah hi cih upna pen nial theih loh zah ding dongin ki zel mah mah ahih man in Lai Siangtho sunga thawhkikna thu nangawn kitel muhsak thei nawn lo hi. Hih vai Dr. Adam Clark in a genna ah, “Thawhkikna thu tu hun sangin Khristian masate lak ah a ki nakk gen zaw hi! A bangci dan hiam? Sawltakte in tua thu hilh den uh a, Pasian a umte kizen ding, sawl mang ding, maitai ding ci uh hi. Amau a zomto tulaii mite in tua bang meel gen nawn lo mai uh hi! Sawltakte’n hilh in, Khristian masa te’n a up uh hi. Ei zong hilh in, I hilh a za te in zong um uh. Gospel sung ah tua thu zah-a kitel hilh dang khat zong om lo hi. Tu hun thuhilhna ah tua zah-a ki thusimlo upna thugui dang om lo hi!” ci hi. –( *Commentary on the New Testament*, Vol. II, general comments on 1 Corinthians 15, par. 3.)

 Hih thu in Khristiante lak ah thawhkikna thu mialsak hi. Thumaan mu sak zo nawn lo hi. Biakna makai khat in 1 Thess. 4:13-18 sunga Paul kammalte abehlapsak-a agelhna khat ah, “ Ki hehnepna khem peuh lak ah, Topa nihveina a hong pai ciangin midikte in sihtheih nawn lohna ngah pan ding hi cih ving veng pen ka lung kim zawh loh khat ahi hi. Sih ciangin a si pen adingin Topa hong pai hi pah lel hi. Tua pen mah ih ngah ih vil thu a hi hi. Misite in minthanna ngah khin uh hi. Amau in amaute thu kikhen nadingin thukhenna pengkul tum ging ngak nawn lo uh hi” ci ngiau hi.

 Ahih hangin Zeisu in a nungzuite a nusiat ding lai-in asi masa peuh in Ama kiang hong (**548**) zuan pah dingin gen lo hi. “Kei pai in note om nading uh ka bawlding hi,” “Pai-in na om nading uh mun ka bawl leh ka hong paii kik dinga ka omna ah na om theih nadingun ka hong la ding hi” ci phing zaw hi. Johan 14:2, 3. Paul hong hilhna ah, “Topa mah mah vantung pan aw ngaihpi tawh hong kumsuk dinga, vantung mi makaipa aw tawh, Pasian pengkul aw tawh, hong tuak suk ding hi. Tua ciangin Khrist um-a a si mite hong tho masa in, a hinglai eite tawh meii tung ah puak toh khawmna ih ngah ding hi. Huih lak ah Topa va dawn-in Topa tawh I om khawm tawntung ta ding hi.” “Hih thu tawh khat leh khat na kihehnem un” ci hi. 1Thess. 4:16-18. Hih hehnemna leh den-a ih gen Universalist siapa genna bang zah in ki leh bulh hiam! Misi pen bang zah-in mawhnanei hi ta leh a sih phet in vantung mite lak ah lut pah ding hi ci in hehnemna khat in a hilh hi. Paul in bel, Topa hong pai ciangin Khrist thu um misisate kolbulhna pan kiphelkhia-in nuntak tawntungna ngah dingin han pan tho kik ding hi, ci zaw hi.

 Mi khempeuh in thupha inn sung a lut ma-un ama vai khempeuh kisit tel phot dinga, ama gamtatnate avek-in Pasian mai ah kilak phot ding hi. Mi vekpi laibu sunga kigelh bangin thu kikhensak phot dinga, a gamtat na uh tawh ki tuak in thaman saang ding uh hi. Tua thukhenna pen sih ciangin kinei hi lo hi. Paul kammal ciamteh in: “Bang hang hiam na cih uh leh, amah in a koihpa tawh leitung mite thuman tawh thukhen na ding ni a gen khol zo hi. Tua pa sihna pan ahin’ kik ciangin a kitel zo hi ci in mi khempeuh a theisak zo hi. “ Sawltak 17:31. Hih laitak ah sawltakpa in leitung te thu khen ding ni khat ki seh khia khin zo a, tua pen mai lam hun hi lai hi, cih thu teltakin agen hi.

 Jude in hih hun mah a genna ah: “Tua ciangin, a thuneihna kemcing lo a, a inn uh a taisan vansawltakte khuamial sungah khumcipin nithupi Ni a thukhen dingin tawntung sikkhainiang tawh a khih hi.” ci hi. Enoch genna-sa man in a gen sawn lai na ah, “En un Topa, a misiangthote tul mun tul tampi tawh hong pai in, mikhempeuh tungah thu khen ding” ci hi. Jude 6, 14, 15(ZIV). Johan in zong, “Tua laitakin a si mi a neu a liante in tua kumpi tokhom mai-ah dinga om uh ka mu hi. Laibute zong kiphen uh hi...Tua a sim mite in a gamtatnate bang laibu sungah a kigelh mah bangin thukhenna a thuak uh hi” ci hi. Mang. 20:12.

 (**549**) Misisate in vantung nopna ngah khin in, mawhnei asi mite gawtmun Hell atung khin uh hi mawk leh mai lam ah thu khen lai lai ding bangci kul nawn mawk ding ahi hiam? Hih thu tawh kisai Lai Siangtho Pasian kammal hilhna ah akicianlo leh a ki leh bulh dingin bangmah omlo in, mi khempeuh teltheih dingin siangtak in hong hilh tel zaw hi. Lungsim kician nei te adingin tulai thu hilhnate pen thumaan leh ciimna hi ih ci ngam pah mawk ding hiam? Midik te bang hoh amaute gamtatna teng kidawptel siang phot a thu a ki khen khitciangin, “Thuman midiktat naseempa aw, a pha hi... Na topa tawh lungdam khawm in.” (Matt. 25:21, 41) a ci ding hi mawk ahih manin, Ama kianga sawt veipi a teeng khinsa mah tua a ci ngau ngau ve ve ding suak ve! Migilote ta leu leu, daan thuakna mun tungin a thuak thuak khinsa ngawn pen, thu khenna ah samkhia kik phot-in, “Ciamsiatna athuak mite aw, dawimangpa leh ama nungzuite ading a ki bawl mei kuang tawntung sungah kei kiang pan in pai khia un” ci pha kik leu leu ding suakk ve! Matt. 25: 21, 41. Ah! zaw zen aw. Mulkim huai, zum huai mawk lo ding maw! Pasian pilna leh thutangna nopneh lua mah si hang maw!

 Hih khaa sitheihlo cih upna pen Rome pana ki ngah upna lampialna khat ahi hi. Tua pen lawki upna pana hong kila to, Khristian upna sunga hong lut upna a hi hi. Martin Luther in tua thu pen” Rome te gitlohna thukhun-ii tawphah phuahtawm sikha tangthu” hi ci-in gen hi. Misite in bang mah thei lo hi ci-a Solomon in Thuhilhsia laibu sungah a cih thu pen Puahphapa in, “Misite in bang mah phawk lo uh hi. Panmun zong nei lo, pilna leh theihna nei lo, ciimna nei lo-a omna mun ahi hi. Misite in ihmu hi. Bang mah phawk lo hi Solomon in ci hi. Misite lumcip uh a, kum leh ni zong sim lo tuat thei lo uh hi. A thawhkik uh ciangin asih hun sung uh minit khat khawng a ihmu lel bang mah hi ding uh hi,” ci hi. — Luther’s “*Exposition of Solomon’ Book Called Eccelesiates*,” p. *152 (ed. 1573, London).*

 Lai Siangtho sung peuh mah ah mite a sih phet leh midik in a noptuam saang dingin kahto pah a, mimawh in a daan thuak nading mun ah ki khia pah hi cih pen a genna (**550**) om het lo hi. Khanglui pupite leh kamsangte in zong tua bang a genna om ngeilo hi. Khrist leh a sawltakte in zong heem gen ngei beek lo lai uh hi. Lai Siangtho in, misite thakhat in vantung ah pai pah lo-in, thawhkikna ni mateng han ah ihmu uh hi, (1 Thess. 4:14) ci in teltak in gen zaw hi. A sih ni mah in, ngun meivaakna khau kitat in, ih kham meivak kia-in kitam dinga, I tuikhaina beel kitam pah in(Thuhilhsia 12:6) amah maimang pah (Job 14:21) in, mihingte lungsim bei-a bangmah phawk nawnlo hi (Job 14:10-12). Han sunga paite pen gam daai uh hi. Vanpi nuai-a ki seem peuh mah bang mah theih pih lo uh hi. Midik a gimte tawl ngak hamphatna hi! Hun saupi ahi zongin amau adingin mitphiat kal bang hi bek ding hi. Amaute a ihmu uh a hi hi. Sihtheih nawn lohna silh dingin Pasian pengkul mut ging in amaute a phong ding hi. “Tua peengkul a mut ding a, misite in muat thei nawnlo dingin hong tho kik ding uh hi...Bang hang hiam na cih uh leh, hih a muat theite in muat theilohna a silh ding hi. Hih a muat theina in muat theih lohna silh a, hih sih theihna in sih theih lohna a silh ciangin, ‘Zawhna sungah sihna kivalh tum zo hi’ ci-a Lai Siangtho sungah a kigelhsa thu in a tung ding hi” 1 Kor. 15: 52-55. Ihmut nuam mah mah pan amaute a ki phot ciangin a sih ma-a a khua-phawk tawpna pan-in a khua phawkna le ngaihsut kizom kik ding hi. A hin lai uh a, a theih nu nung pen uh in sihna limnuai ah gual-lel in si dinga nat a thuak uh hi dinga, han pan a hong thawh khiat kik uh ciangin a zak masak pen uh aw in” Han aw na zawhna koi lai ah om hiam? Sihna aw na gu koi lai ah a om hiam? “ ci in phu-tun hanla sa-a zawhna aw-ging hi ta ding hi.

34

Sikha Thu Upna

**(551)**

**L**

**ai siangtho** in apulaak vantung misiangthote nasepna pen Khristiante adingin hehnepna leh lungmuanna bulpi khat hi napi, Lai Siangtho hilhna tawh aki lehbulh sikha thu in mi tampi upna lumlet gawpin, muhna a mialsak khit ciangin lam a pial sak hi. Mihing in a sitheilo pianpih khaa kinei hi cih upna pen Lawkite kiang pana a ki taw upna ahi hi. Pawlpi lampial hunsung a Khristian upna thugui dinga hong kiguang tawm upna manlo ahi hi. “Misite in bang mah thei thei nawn lo uh hi” cih Lai Siangtho in tel taka ahilh thu pen tua in a phiat khia hi. Tua manin “gupna luah nading mite keem dingun, sawltak nasem ding khate”(Heb. 1:14) a cihte pen tua misite’ khaa hi ci in um hiau mawk uh hi. Lai Siangtho in bel tuate pen vantung mite hi uha, sihna a om ma pek nangawn-in mihing tawh kizopna ana nei khin zo uh hi ci-in gen hi.

 Mi khat asih khit ciangin phawk-theihna nei khaa khat om lai hi ci-a upna pen a diak diak-in misite khaate in a hinglaite adingin na hong seem thei hi ci-a upna ahi hi. Tua in tu lai sikhaa thu upna a ultun nading a lampi a ziik sakkhol upna ahi hi. Misite khaa pen Pasian leh A vantung mite mai-a va kilaak thei, a ni danga a pilna uh sangin pil zaw lai uh ahih leh, bang hangin ahing lai te thu hilh-a leitung khuavak sak dingin hong ciah kik phot lo uh ahi hiam? Mite up bangin a sisate’ khaate in khua phawk in laam laam zaw zen uh ahih leh, adah a akap-kap ahinglai alawmte un siatna athuak loh nadingun hong pai in hehneem zel lo mawk uh ahi hiam? Sih khit ciangin **(552)** phawk-theihna nei khaa khat om lai hi ci-in a umte adingin huu saa tawh amaute kianga hong kihil sikhaate pen Pasian kiang pana hong pai hi kei, ci-in koi ci nial thei mawk mah ding uh ahi hiam? Satan gamtatna pen Khasiangtho’ nasepna mah a ki sak theih nading lampi a hong suak hi. Tua pen Satan in a ngimnate a tangtun sak theih mah mah na khat a hi hi. A puuk vantung mite in misiste khaa bangin kibawl uh-a, thupuak sawltak bangin hong kineih uh a hi hi. Tua bangin misisate leh ahinglaite kizom thei bang keek in hong kigen uh ciangin, dawi mangpa in ami khemsiamna tawh mihingte lungsim a bumzo mah mah ahi ta hi.

 Mihingte mai ah a sisate alawmte uh’ meel suun khat peuh a lak thei hi. A meel puak dan, a kampau, leh a awsuahte a tel mah mah in kibangsak lin-lian zah in a lim ciin’ dan siam mah mah uh hi. Mi tampi in tua a lawm itte uh tawh kimu kik thei in, vantung ah lungdamna tawh kidim cih a zak uh ciangin lung dam pih uh hi. Tua tawh lung hiang nawn lo in a thugen teng ngai-in a zui pah uh hi. Tua bang in a om uh ciangin “a kheemthei khaa te ahi zongin, dawigilote thu hilhna ahi zongin” azui uh ahi gige hi.

 Misite amau kiangah hong hawh thei takpi hi ci-in mite in a up uh ciangin, pianthakna neilo a a site bang diak a hinglai a lawmte kiang ah a va hawh dingin Satan in deih diak hi. Bang hang hiam cih leh, tua bang mite na ngawn in vantung ah mun hoih ngah-in nuam va sa uh hi ci-a a kigen ciangin, midik leh midiklo zong a ki lamdanna om tuan nawn lo cih a suak sak pah hi. Hih upna khial in mun zaa hong zeel baih mah mah hi. Sikha khua pan hong pai-a kibawlte in khat vei vei thupiang dingte gen khol uh a, a kidop theih nading uh hilh khol-in, zong hong maan thei zel hi. Tua banga mite muanna hong kip ngah khit phot uh ciangin upna lam ah Lai Siangtho bang lopi hong hilh pah uh hi. Leitung a om lai a lawm itte uh hoih nading a lunghimawh mah mah bangin hong kineih uh a, thu kawng heek-in upna khial, alauhuai pi pi hong guang uh hi. Thumaan pawl khat a genna uh zong om sak uh a, thupi lian pawl khat hong piang dingte bang gen khol uh hi. A genkholh uh thupiangte in amau thugente uptham cing ahihna teci pang sak-in, tua lak ah khemnaa zuauthu hong zeplut uh hi. Tua khemnate zong mipi in maan ding hi, ci-in um-in Lai Siangthothu zah-in saang uh hi. Pasian thukham hemkhia uh a, hehpihna Kha Siangtho nasepna neu bawl-in Thuciamna sisan pen a niin in mu sak uh hi. Tua sikhate in Khrist’ Pasian hihna leh Piangsakpa ahihnate nial-in, amaute tawh aki kim lel in gen uh hi. Vantunga galphuang cil pa in Pasian a langdona khawl nai lo hi. Vantung pan a apat hi-a leitungah kum tul guk dek tak bang zom in ado ni loh hi. Tu hun ciangin ngimna thak tawh heii-in khem beh lai a hi hi.

 **(553)** Mi kim khat te leu leu in hih sikha tawh kizopna pen, mitphial bang lel in a tuat khak uh hangin, tua akilang na tampite nungah mihing bawltawm theih het loh vangliatna khat in na a sem ahi zaw hi. Kiu kek kek-a hopih cih bang pian pan-a ki pan tu lai sikhathu upna pen mihing lahtheih mitphial siamna hilo in a puksa vantung mite in mihingte a khemna nasepna hi zaw hi. Mihingte’ suk siat nadingin azat gaalhiam hoih pen pen dinga a bawl ahi zaw hi. Sikhathu upna pen mihing bawl tawm mawk hi ci-in a neu seh vialmi tampi tak in ava maitang muh uh ciangin, mihing bawltawm mawk theih hi lo takpi hi cih a va mu tel san pan uh hi. Tua in amaute a kheem zo ding hong hi ta hi. Tua khemna pen Pasian vangliatna takpi ding mah in um to sak pahhel sawnsawn lai hi.

 Hi bang mite in Satan leh a sawltakte na lamdang bawlte a muh uh ciangin Lai Siangtho thumaan pen a enthawl pah mai uh hi. Satan huhna tawh Pharoah-ii mit phial siamte in zong Pasian nasepna lim ciing in lak thei ve ve uh hi. Khrist hong pai ma deuh-in zong “Satan bawlna hangin zuauna tawh kipawl vangliatna, na lamdang leh dipkuat huaina apawlpawl te tawh ahi zongin, kisiatna tawh a ngah mite ading diklohna kheemna a pawlpawlte tawh ahi zongin” Satan vangliatnate hong ki dawk kik ding hi, ci in Paul in zong na gen hi. 2 Thess. 2:9, 10. Sawltak Johan in ni nu nung ni-a na lamdang kilak dingte a genna ah “Mite maitangah vantung panin leitung dongin mei a kiasak dong in na lamdang a lian mah mah a lak hi.” ci hi. Mang. 13:13, 14. A kineih tawm na tawh Satan in mite a kheem nadingin mitphial bek zangh ding ci lo zaw hi.

 Khuamial kumpipa in sawtveipi sung a zat zuau-khem nadingin aneihsa avangliatna zat kizen in a siam mah mah hi. Amawhzolna ciangin mipawl tuam-tuamte tungah amau omzia a cial cial tawh kituak ding in zoldan a siam mah mah hi. Mi teisate tungah sikha thute pil leh tei zawkan omzia tawh khem ahih manin, a **(554)** thangzaak sungah kailut zo ve ve zel hi. Sikha thu-a pilna pen James in a genna ah, “Tua bang pilna in vantung pan hong tung pilna ahi kei hi; leitung pilna, pumpi pilna, dawi gilo pilna ahi hi.” ci hi. James 3:15. Vantungmi Seraph bang keek in kilanga gamlak ah Khris ava khempa in iplah ahuai thei bel meel pua in mi hing te a khem hi. Thu lianpipi gen natawh migina phalote lawp pak sak pak dan a siam hi. Ki-itna leh thupha bawlna khawng thupi asa bang lim-in thu gen siamna tawh mite a huup hi. Ngimna-sang zaw nei dingin mite toktho in, amau pilna suangin a kisaktheih sak mah mah khit ciangin tawntung Topa simmawh dingin a bawl hi. Leitung bup Honpa nangawn mualsang dawn tungah pai pih thei a, leitung kumpi gam teng leh a minthan na teng uh Zeisu mai-a a laktheihpa-in a mimal tawh ki tuak pen pen ding mawhzolna hong keng ding hi. Pasian kepna tawh a na kidal kei buang uhleh tua mawhzolna in mite’ lungsim lum let ding hi.

 Abatzawhloh ding leh akiphallo lung pilna nei in, dinmun sangzaw alunggulh na ding in Eden huan sungah Evua lungsim toktho in, mot phatna tawh a mawhzol bangin, tu hun in zong Satan in tua mawhzolna teng mah zangin mite hong zol hi. Amah puuksak thusia pi pen zong tua mah hi a, tua bang pian mah tawh mite susia dingin a ngim hi. “apha leh a sian thei-in Pasian tawh na ki bang ding uh hi” a ci hi. Piancil 3:5. Sikha thu Upna in a hilhna ah, “mihing pen khantoh ma nawh nam a hi hi; a piantuung-akipan khang toto in, a tawntung dinmun ahi pasian suah dongin khang to to ding hi” ci-in hilh hilh hi. Tham loin “Mihingin ama lungsim utna bangin gamta dinga, dang khat in amah va ukse lo ding hi”. “ Ama lungkimna tawh a khensat a hih man-in, thukhensatna a maan ahi hi. Tua ahih maninThukhen tokhom nang ma sung ah a om hi” ciin hilh uh hi. Sikhathu ahilh siate khat genna ah, “Khaa lam thu phawk theihna” a neih ciangin, “lawmte aw, mi khempeuh in mawhna sung ah a puuklo pasian nam vive I hi hi:” ci hi. A dang khat leu leu in, “Picing in adik mi khem peuh Khrist ahi pah uh hi” ci hi.

 **(555)** Mihing dinmun man tehna tawi suang ahi Pasian dikna leh picinna sangin piansak nate thupi sak zawkna lungsim Satan in ong guang hi. Pasian thukham nget dikna mun ah mihingte hoihsak gamtat pha leh kuhkalnate ong guang hi. Tawi-suang banga mihing nuntakna teh na ding in mawhnei, a khial den mihing’ pahtak thukhunte, thukhensatnate in mihing a ding kitehna tawi suang asuak ding in Satan in ong guan hi. Tua bang gamtatna te in Pasian lim leh meel sun in khantohna ahih sangsik in dikna pan kiamsuk na ahi zaw hi.

 Pilna lam leh Khaa lam thu ah, I et bang zui-in I ki kheel hi. Lungsim in a ngaihsut sut khat pen dam dam-in pumpi in a zui hi. I saan’ pen pen mah ki it sem sem in, ki zahtak sem sem hi. Mihing in aneih thei sianthona, a hoihnaa, leh a thumaanna dinmun ciang khat sangin sang zaw ding pianpih nuntakna nei lo hi. Mi khat in amah pumpi a thupi pen in angaih sut hangin tua sanga sang zaw in sangkhaan to zaw thei tuan lo ding a, dam dam-in niam sem seem lel ding hi. Asang khaan’ thei Pasian thupha beel lo in amah leh amah adin sawm leh akiam suk hipah hi.

 Ci leh sa lunggulh na tawh ki diah in, gualnop azangh, a khuaval, a zulhtatte in pilvaanga a kipuah anavak mite sangin Sikha-thu um baih zaw uh hi. Bang hang hiam cih leh amau omzia zui-a khem theih nadingin mun hoih tam zaw hi.Tua ding mah in Satan in mite gi-nat lohna leh athanemna munte a zong niloh hi. A mimal thanem theihna munte ciamteh in, hun hoih a omciang in mawhzolna in pelh lo-in a zangh pah lian hi. Kideek kidaamna meel nei nawnlo-in, ahi ding zah vaal-in mihingte uangtat sak-in, apumpi, a lungsim, leh a nuntakna tha teng a kiam sak hi. Tua banga pumpi kepna meel nei lo mi tul tampite in a ngongtat ganhing pianzia vom dingin susia khin thamlo in a susia sia lai ding hi. Tua nasepn a picin theih nadingin Satan in sikha zangh-in, “ thukham khempeuh sangin mihing a saangkoih zaw pilna in pilna maan ah hi.” “A hi khempeuh in man in dik” ahih manin, “Pasian in mawhsiatna khat bek anei kei hi;” “aki palsat mawhna khempeuh zong mawhsiatna in akaai sak kei hi,” a ci sak hi. Mite in amau tupna pen thukham saang pen hi, suahtakna pen ut banga nuntak theih nading phalna hi, mihing pen amah leh amah kisit tel lel hen, ci-in a hong pom uh ciangin mun cin gam cin pan-a phulkhia siatna leh kiamsukna pen lamdang sa in alung hi mawh ding kua om nawn ahi hiam? Mi honpi in tua amau leh amau hoihsak banga gamtat theih suahtakna pen **(556)** lungdam takin saang uh hi. Ki khalna kamkaih pen lunggulhna ngawng ah vawh uh hi. Lungsim leh nuntak thatang teng ganhing pianzia in ukcip khin hi. Satan in tuate noptak sa-in, a ngeen tawh Khrist nungzui akici mi a tul tul-in khuh in a lom lom-in, a luak hi.

 Pasian in tua thaang kisiahte telmuh zawh nading khop khuavak leitung ah hong pia ahih manin, kua mah in tua sikha-thu taksan kul lo hi. Tua sikhathu-upna thubulpi in Lai Siangtho thu a ki-telcian pen pente nangawn langdona ahi hi. Lai Siangtho sungah Misite inbang mah thei thei nawn lo uh hi, a ngaihsutna khempeuh uh kisia hi, ni nuai-a na kisem khempeuh theih nei nawn lo uh hi. Leitunga a itpente uhhi ta leh, nuamna dahna hita leh phawk nawn lo uh hi,(Thuhilhsia 9:5) ci hi.

 Tham loin, Pasian in misisate’ khaa kineih in a hong kilakte tawh kizop ding khaam hi. Hebrewte hun lai-in zong tu hun-a sikha-hopihte mah bangin misisa-te tawh kiho thei a kinei mi pawlkhat a om hi. Sikha khua pana hong lengla a kinei tua “meltheih khaate” pen Laisiantho in “dawi gilo’ khaa” hi ci hi. ( Gamlakvakna 25:1-3; Late 106:28; 1 Kor. 10:20; Mang,. 16:14.teng saikak in). Dawi lawm neite pen Topa adingin kih huai ahih manin, mulkim huai takin sih daan kipia pah hi. Siampilaibu 19:31; 20:27. Dawi lawmnei cih min mah mah pen ki lipkhapin, Khuamial Hun omzia lahna bang khat in aseh uh hangin tua sikha-thu in mite atul zaza, a maakmaak-in bum hai khin hi. Leitung pilna lam tawh kop in a kalsuan ciangin, pawlpi tampi zo gawp-a, leitung ukte pahtakna ngah-in kumpite zum sungte na ngawn azeel khin hi. Hih zuau khemna lianpi pen a kilipkap taanglai-a dawi lawmneihna pen mah thaksuah kik in, a hong “piang thak” ahi hi.

 Hih in sikha-thu ahi hi cih na ding teci ih mat zawh kei phial leh zong theih dingin, thumaan leh mawhna, a hoih a siang pen Khrist sawltakte leh a nin pen pen Satan naseemte kikaal a dei dan het loh mawk na pan bek in zong Khristiante adingin sikhathu-upna a kikhen tel thei ding ahi hi. Mi khansia pen (**557**) pen khat peuh vantung ah om-in a ki paakta mah mah-in Satan in mite tunga a genna ah: “Bang zah in gamtat siatna ahi zongin, Pasian leh Lai Siangtho up leh uploh ahi zongin bang mah thupi lo hi. Hoih nasak bang bang-un gamta nungta ciat lel un. Vantung in no mau inn ahi hi” ci uh hi. Tua sikha-thu nasem siate in, “Topa in a sia-gamtate a hoihin ngaihsun a, zon itin amaute tungah lungkim takpi hi…thukhen ding in Pasian koi lai ah om ahi hiam?” Mal. 2:17 a ci uh hi mai hi. Pasian kammal in bel, “A phate sia ci a, khuavak dingin khuamial koihin, khuamial dingin khuvak …akoihte in gimna ngah ta uh hen “ ci hi. Isaiah 5:20.

 Akhemthei khaa te Sawltakpite ong kineih in, leitungah sawltakte a om lai uh a Kha Siangtho humuapna tawh a gelh uh laisaingtho thute tawh a kilehbulh in thu hong gen ta uh hi. Lai Siangtho pen Pasian Khasiangtho kiangpan humuap na tawh kingah ahina nial uh ahih manin, Khristiante lam et bulpi teng sia sak uh-a, vantung lampi hong lak khuavak a mit sat uh hi. Satan in leitung buppi mai ah Lai Siangtho pen tangthu bang lel hi a, minamte hai lai a om zia tawh kituaka kipia hi ci-in um sak ding a, tu hun adingin tua zah pi-in ki thupi seh nawn loin, tu hun tawh kituak nawn lo ahih manin ki paai khia ta hi ci-in pom sak hi. Lai Siangtho-a Pasian kammal let cinten nading munte ah tu lai-a sikha te hong puak thuthakte pom zaw sak hi. Tua bangin uk theih nading zawi (lampi) bawl a, ama deihna bang bang leitung bupin a um sak hi. Amah leh a nungzuite thu a khen ding laibu pen paam paih-in a utna peuh deenna-a, leitung bup Honpa pen zong mi mawk mawk khat lel sangin lamdan zawknaneituan lo sak hi. Han cing Rome galkap te in Zeisuh’ thawhkikna thu a maanlo-a a gen nadingin siampite leh upate in a kam hum uh a, thu hi lopi-a a theih sak mah bangin, hih sikhaa naseemte in zong Honpa nuntak lai a thu piangte leh a na lamdang bawlte nangawn, a bawl lo mah sa in a ki-up theih nadingin hanciam uh hi. Tua banga Zeisuh ahepkhiat khit uh ciangin amau in na lamdang bawl in Khrist nasepsa nate sangin nasia zaw mah mah ci-in gen ding uh hi.

 Sikha-thu Upna in tu in a sepziakheel ta hi. A huat huai zaw diak mun teng Khristian min tawh khuh in a liah sak uh hi. Ahih hangin kum tampi sung mipi mai ah hilh in laikhetna te **(558)** pan ahawmkhiat uh thute kilangh lua mah mah khin hi. Tua a hilhsa thu upnate pen kisel cip-a, nial kik theih zong hi nawnlo ahih manin, a sep ziate uh pan-in ki lang khia ve ve hi.

 A sepziate uh nidanga te sangin neuseh zawk ding hi het lo-a, khemsiam zaw uh ahih manin a lauhuai zaw lai hi. Amasa lai-in Khrist leh Lai Siangtho pen nial uh hi. Ahih hangin tu ciangin anih-in ka saang uh hi ci sak napi, Lai Siangtho pen piangthaklopite deih zui in khia uha, a thugil thupi tatate in khiatna mel nei lo dingin asuah hiau mawk uh hi. Itna pen Pasian nuntakzia thupi pen hi ci teei napi, sia leh pha theihna ciang bang lel-in neu seek-in lungsim ginat zawh lohna in anei zawsop uh hi. Pasian’ thutang in mawhna a deih loh luatna, Ama thukham siangtho’ deihngetna thute lah muhkhak lohna ah koih cip uh hi. Mite in thukham sawmte zong dangka si banga a seh lel nadingun kihilh hi. Lai Siangtho upna thuguite bulphuhnanusia in, mi a huupthei, a zaknop phuah tawm taangthu te mite in aa pom zawkna dingun a makaih uh hi. Tua teng ciangin Khrist pen a kinial ngeisa zah mah-in hong kinial kik hi. Satan in tua khemna pen a kiphawk khak loh nadingin mite thuman muhna lungsim mit a hum sak hi.

 Tua sikha nasepna leh a huzaap a lauhuaina a phawk mi tawmno bek a om hi. Mi pawlkhat in thei tel nuam in ava neh zel uh hi. Amau in um tak sam lo uh ahih ciangin tua sikhate uksunga va kipiak ding pen kihtaak huai sa saam uh hi. Ahih hangin a khamna gamgi khengin ava kalsuan uh ciangin mi suam pipa in a vangliatna tawh amaute na bum a, amau kimuanna lungsim nabang lo-in lehheii zo ve-ve hi. Khat vei ama ut banga a lungsim uh akaih sak theih khit nak leh lah galmat salkhawi-in a khawi pah zel ahi hi. Amau thahatna bek tawh tua abumna leh bilthak neihna pan in suakta kik zolo uh hi. Lungsim tamkham leh muanna tawh Pasian kianga kingen thungetnate a hong dawn ciang bek in tua thaang awk te ki honkhia zo pan bek hi.

 Gamtat hoih lo zongsatna leh mawhna thei gige-a nop asa mite in Satan mawhzolna a sam sam uh a suak hi. Tuate in Pasian kiang pan paikhia in, amau a vil vantung mite **(559)** taisan uh ahih manin, gilopa in a khem ciangin belh ding nei lo suak uh a, baihlam takin puuk in matsa suak uh hi. Tua banga Satan’ vangliatna tual sung a va lut mite in a tawpna ah bang suak ding cih a ngaihsun kha het kei uh hi. Amau sep theih na ciang ciang tawh mi dangte khim-sawn ding leh a susia dingin ki zangh sawn thei pah uh hi.

 Kamsangpa Isaiah in, “Amaute in no kiang ah phun suau-suau in a pau mualmual vankah theite leh aisan theite kiangah thu dong un. Mite in amau pasiante thu dongin, mihingte’ thu pen misite dot ding mah hilo ahi hiam hong ci ding uh hi. Thukham leh Lai Siangtho thu tawh kituak in thu a gen kei uh leh tuate sung ah khuavak om lo hi na ci un “ Isa. 8:19, 20(KJV) ci hi. Mi khat peuh in mite pianpih omziate, leh sih cianga omzia tawh kisai thumaan a theih nop leh Lai Siangtho sung ah kitel takin a om hi. Tua pan mah in sikha hopihte genna leh Satan nalamdang bawlte zong ki mankhia thei mah mah lel hi. Ahih hangin mite in ci-le-sa lungsim deihna banga suahtak mah ut zaw in, mawhnate it uh a hih man-un, paikhia nuamlo uh hi. Pasian hilhnate awlmawh loin, khuavak a muh khak ding uh a mit uh hum uh a, Satan in a ma ngimna sungah akihel dingin puan gat bangin gan khawma, Satan samat a suak uh hi. “Bang hang hiam cih leh, tua mite in gupna ngah nadingun ki-itna tawh kipawl thuman a sang kei uh hi” tua ahih ciangin “amaute in thuman thutak umlo in, gitlohna-ah nuamsa in, zuauthu um dingun khemna in hahkata a sep thei na thu Pasian in amaute lak ah apiang sak hi.” 2 Thess. 2:10, 11.

 Sikha-thu kihilhna a na nialte in mihing bek nial hi loin, Satan leh a vantung mite zong a do uh ahi hi. Amaute in alianbelte, vangliatnate, leh vantung tawh kipawl mun a a om gilo khaa te tawh kido na ah a lut uh a hi hi. Vantung sawltakte vangliatna nang zo lo in a tawkin kei buang leh Satan in a siksa leitang pan in letmat khat zong a nungtolh het lo ding hi. Pasian mite in amah pen in Honpa’ nan’ bangin “ci in Lai Siangtho sungah kigelh hi” cih kammal bek tawh a nangh zo ding uh hi. Tu nangawn-in Satan in I Topa khang lai-a a let ngeisa bang mah-in Lai Siangtho kammalte len ding a, a khiatna pen ama khembawlna lam-a a lut thei dingin lumlet ding hi. Hih khemna hun haksa lakah a kip din nuam mi peuh mah in ma nuntakna akihut nadingin Lai Siangtho gen thumaan a theih tel peel mawh ding ahi hi.

 Mi tampi in meel theihte leh ih lawmte banga kineih in alau huai pen **(560)** pen upna lampial ahilh dawite tawh kitalsik ding uh hi. Tua sikhate in eite hong khasiat mah mah bangin hong kigen ding uh a, amaute I up theih nadingin nalamdangte hong bawl ding uh hi. Tua thu thei khol-in kigingsa-in ih om dinga, misite in bang mah thei nawn lo uh hi, tua a hong kilak mi pen gilo dawite’-khaa hi cih Lai Siangtho sung thuman ah kip tak in ih ding ding hi.

 Eite mai ah “leitung khempeuh ah atung ding ze-etna hun “ a om lai hi. Mang. 3:10. Ama upna Pasian kammal tunga a phut kip lo mi peuh mah tua ze-etna in zo ding hi. Satan in “gitlohna tawh a siamtheih tawp in khemna seem in, mite a uk zawh nading hanciamna, beh lap lap den lai hi. Ahih hangin ze-etna a thuak mipa in thukimna tawh ana kipiak ciang bek in tua mi a zo theih ding hi. Bang hang hiam cih leh “lungduai taka thuak dingin kong thupiak na man nungsangin, …ken zong nang kong pengkhiasak ding hi. “ Mang. 3:10(ZIV), cih pen Honpa hong khapna ahi hi. Amah muang khaa khat pen Satan zawhthawhna in a suksiat ding sangin, vantung hawm nusiat liang zawin amite hum dingin a vantung mi khempeuh na ngawn van pan a sawl khia nuam zaw ding hi.

 Pasian thukhenna pan ka suakta zo uh hi ci sak ding, migilote tunga hong tung ding a lau huai khemna khat kamsangpa Isaiah in hong gen kholhna ah, “Eite in sihna tawh thuciamna khat ih bawl zo a, Leinuai tawh thukimna khat ih nei zo hi; a tumcip ding tuiciin hong tun’ ciangin ei hong ban lo ding hi; bang hang hiam cih leh zuau thu ih beela, zuauna ah ih bu hi” (Isa. 28:15) aci sak hi. Hihte pawl pen tu-a kisik kik nuam lo-a ngawng khauhte, mawhneite daan piakna om ke’n teh ci-a a ki hehnem in a ki lung muangsakte, mihing khempeuh nin ta le uh bang mah dei-danloin vantung ah ki lato nadinga, Pasian vantung mite bang hi ding hi hang, a cite kihel uh hi. A thupi zaw lai khat in, buaina hunah **(561)** vantung Pasian pen a midikte bukna kulhpi a hong suah ciangin amaute buk nading mun kulhpi-in Satan piak sikha-thu upna tawh khemna zuauthu pen bek ahi hi.

 Tu khang mite in gen zawh loh a lamdang mah mah in mittaw uh hi. Mi tul tampi in Pasian kammal pen muantham cing saloin Satan khemnate muang mah mah zaw uh hi. Kamsangte leh sawltakte thu upna bang a leen tentaante pen a kho ngap lote leh mi zahpih thei te in ciamnuih bawlna-in nei uh a, Khrist leh hotkhiatnading geelna tawh kipawl thumaante nuihsan uhhi. Amau tunga tung ding thukkikna thu khawngte nuihzak bawlna-in nei uh hi. Pasian cih bang a mang nuam leh zui nuam napi thu tampi thei lo-a tha neem a taksang baihte lungsim patau sak uh hi. Amau in sihna tawh thuciam bawl zo uh a, Hell tawh thukimna nei khin uh ahih ciangin, Pasian thuk kikna in amaute sukha thei het lo dingin thukip nei khin ci-in a kitelsa bangin lung muang uh hi. Bang mah in amaute lungsim pholh khia thei het lo hi. Mi khempa tawh kinak zop lua khin uh a, a lungtang puak in thu zawh lua khin ahih manin a thaang awkna panun a suak ta kik zo nawn kei uh hi.

 Satan in leitung bup a khem nading nasepzia sawt veipi a geel khol hi. A nasep kipatna bulpi in Eden huan-a Eve tung pan kipan to a, “ na si kei ding uh hi” “na nek ni un na mitte uh ki hong dinga, sia leh pha thei-in Pasian tawh na kibat ding lamtak uh Pasian in thei hi” Piancial 3:4, 5, a cihna pana kiphut to pah a hi hi. Dam dam-in behlap to to a asisate khaa silo in ahinglaite tawh ong ki zom in na sem lai uh hi cih sikha-thu upna ciang a tun’ ta a hi hi. Ama deihna leh a ngimna zah a tun’ khin nai lo lai ahi hi. Ahih hangin hunbei kuan hun tawmno bek a neih laitakin adeih tan atun dongin sem khin ve-ve ding hi. Kamsangpa in, “uiphuk tawh kibang a kihuai kha pawl thum a pusuakkhia ka mu hi. Amaute in nalamdangte lakin Vanglian tawntung Pasian’ ni lianpi-ah gal do-in leitung khempeuh pan kumpite kikhawnsak ding in a paikhia dawi gilo’ khate ahi uh hi “ ci hi. Mang. 16:13, 14. **(562)** Pasian vaang leh Ama thu a umte ki kem tuam dinga, tuate lo buang leitung buppi in hih khemna sung ah lut khin ding uh hi. Mite pen amau lung muan nadingin ki khim phot ding a, Pasian hehna hong kibuakna bek in khangh-lo sak phing ding hi.

 Topa Pasian in agen in ah, “Keimah in thutan’na pen khau khai bangin ka bawl dinga, thuman’na pen khaukhai sikbawk bangin ka bawl ding hi; gial in na zuau buk uh dengkhia dinga, tui in na bukna mun uh susia ding hi. Tua ciangin sihna tawh na thuciamna uh kiphiat dinga, leinuai tawh na thukimna uh kip lo ding hi; a tuum cip ding tuiciin in hong nawk ciangin note hong sugawp ding hi “ Isa. 28: 17, 18, a ci hi.